Бош вазир, вазирлар нимадан хавотирда? Президент нима дейди? Мирзиёев нима қилади? – Қозоғистон, O'zbekiston, koronavirus - BBC News O'zbek\nБош вазир, вазирлар нимадан хавотирда? Президент нима дейди? Мирзиёев нима қилади? – Қозоғистон, O'zbekiston, koronavirus\nБош вазир, вазирлар нимадан хавотирда? Президент нима дейди? - сўнгги кунларда Қозоғистондан олинаётган хабарлар худди шу каби саволларни пайдо қилган.\nҚозоғистонда коронавирус хавотири боис, Бош вазир дохил ҳукумат вазирлари кетма-кет ўзларини яккалашга ўтган биринчи Марказий Осиё давлати бўлган.\nКоронавирус илк бор расман қайд этилган ўтган уч ойдан ортиқроқ вақт ичида минтақада бу каби воқеълик кузатилмаган.\nҚолган бирор бир Марказий Осиё давлатидан бунга ўхшаган хабар олинмаган.\nЯхши хабар: Ниҳоят коронавирус дориси топилдими? - O'zbekiston, Ўзбекистон, дунё\nТоқаев нимани ёқтирмайди ёки Шавкат Мирзиёев феномени - Ўзбекистон, минтақа ва президентлар - O'zbekiston\nПрезидент "айтганини қил, қилганини қилма"ми? - Мирзиёев, Путин, Трамп, O'zbekiston ва дунё\nЎзбекистон: Душанба 15 июндан бошлаб нима қилиш мумкин, нима мумкин эмас? O'zbekiston\nВоқеаларнинг сўнгги ривожи Қозоғистон Соғлиқни сақлаш вазирида коронавирус аниқланиши ортидан кузатилган.\nРасмий хабарларга кўра, ўзларини яккалашга ўтган вазирлар бунгача Елжан Биртанов билан бирга Жамбил сафарида бўлишган.\nҚозоғистон Соғлиқни сақлаш вазирининг ўзи, иккинчи кундирки, пойтахт Нур-Султондаги стационарда ва аҳволи ўртача оғирликда экани айтилмоқда.\nЕлжан Биртанов Марказий Осиёда расман коронавирус аниқланган ва худди шу ташхис билан касалхонага ётқизилган биринчи ҳукумат мулозими бўлган.\nБош вазири илова у билан бирга сафарда бўлган қатор ҳукумат вакиллари эса, ўзларини яккалаш баробарида коронавирусга текширувдан ҳам ўтишган.\nХабарларга кўра, уларнинг ҳеч бирида вирус аниқланмаган, натижалари манфий чиққан.\nАммо, хабарларга кўра, улар барчаси - Бош вазир, Қишлоқ хўжалиги ва Экология, геология ва табиий ресурслар вазирлари масофадан туриб ишлашга ўтишган.\nҚозоғистон Соғлиқни сақлаш вазирининг вазифасини муовинлари навбатма-навбат бажариб туришлари айтилган.\nВазирлари билан боғлиқ воқеаларнинг бу каби ривожи хусусида ҳозирча Қозоғистон президенти жим, расман бирор бир муносабат билдирмаган.\nШу ой бошида Қасим-Жомарт Тоқаев ўзининг матбуот котиби ҳам коронавирусга чалинган.\nБерик Уали ўшанда ўзиники баробарида Қозоғистон президентининг соғлиги ҳақида ҳам маълумот берган.\nҚасим-Жомарт Тоқаев одатдагидек ўз ишини давом этдираётганини билдирган.\nҚозоғистон президентининг соғлигига ҳеч нарса хавф солмаётганини таъкидлаган.\nДавлат раҳбарининг мунтазам равишда коронавирусга текширувдан ўтиб турганини айтган.\nУнинг Facebook даги постидан Оқ Ўрдада ҳам санитария тартиб-қоидалари ва хавфсизлик чоралари янада кучайтирилгани англашилган.\nХудди шу фонда Қозоғистон Мудофаа вазири ўзини яккалашга ўтган яна бир ҳукумат вакили бўлган.\nАммо, хабарларга кўра, бунга Москвадаги 24 июнь кунига режаланган Ғалаба паради сабаб бўлган.\nРоссия Мудофаа вазири Нурлан Ермекбаевни бу парадга таклиф қилган.\nНурлан Ермекбаев эса, Москвага боришдан аввал коронавирус билан боғлиқ мавжуд тартиб-қоидалар, докторлар тавсияси ва ҳозирги санитария-эпидемиологик ҳолатдан келиб чиқиб, ўзини яккалашга қарор қилган.\nРоссия томони Ғалаба парадида Ўзбекистон президенти Шавкат Мирзиёевнинг ҳам иштирок этишини маълум қилган.\nҲозирча Россия президенти матбуот котибининг бу билдириши расмий Тошкент томонидан ўзининг тасдиғини топмаган.\nЎзбекистонники баробарида Дмитрий Песков тилга олган қолган тўрт минтақа давлати президентларининг ҳам Москвага, Ғалаба парадига боришдан аввал бу каби эҳтиёт чорасини кўришлари шарт ёки йўқ экани маълум эмас.\nКоронавирус расман қайд этилган қолган минтақа давлатлари президентлари орасидан айнан Қозоғистонники карантин чораларига қатъий риоя этиб, юзидан ниқобини қўймай келаётгани экани кўрилади.\nМатбуот воизи, коронавирусга чалинган ва ўзларини яккалашга ўтган вазирларнинг аниқ қачон президент Тоқаев билан юзма-юз мулоқотда бўлишгани маълум эмас.\nҚозоғистон ва коронавирус\nПрезидент матбуот котибининг коронавирус юқтирганига оид хабар Қозоғистонда эпидемия ўзининг чўққисига чиқиб тушган, мамлакат минтақада биринчилардан бўлиб карантин чораларини босқичма-босқич юмшатишга киришган бир манзарада бўй кўрсатган.\nАммо, шунда ҳам, Қозоғистон энг кўп коронавирус ҳоллари қайд этилаётган минтақа давлати бўлади.\nҚозоғистонда илк коронавирус ҳолати шу йилнинг 13 март куни расман қайд этилган бўлса, ҳозирга келиб жаъми рақамлар 15000 тадан ошган. 80 дан зиёд ўлим ҳолати кузатилган.\nЯқинда Қозоғистон президенти коронавируснинг иккинчи тўлқини хавфидан огоҳлантириб ҳам чиққан.\nБунгача собиқ Шўро давлатлари орасидан Россия Президенти Владимир Путиннинг матбуот котиби ва унинг рафиқасида коронавирус аниқланганига оид хабарлар олинган.\nУнда ҳам бу ҳақда Дмитрий Песковнинг ўзи расман маълум қилган.\nОрада президент Путиннинг мунтазам равишда коронавирусга текширувдан ўтиб турганидан қизиққан барчани огоҳ этган ҳам у бўлган.\nЎзбекистонда эса, Сенат раиси шу пайтгача ўзини коронавирусга текширтиргани хабар берилган энг юқори мартабали мулозим бўлиб турибди.\nТанзила Норбоевадан ташқари, сенаторлар ва Сенат девони ходимларининг ҳам коронавирусга тест топширишгани, барчалариники манфий чиққани малум.\nУлар билан бир бинода ишловчи Ўзбекистон президентининг бундай қилган-қилмагани ҳозирча маълум эмас, бу ҳақдаги расмий хабар шу пайтгача матбуотда бўй кўрсатмаган.\nСиртдан - видеоанжуман шаклида ўтказилган айрим учрашув ва йиғинлари назарда тутилмаса, коронавирус Ўзбекистон президентининг доимий иш тартибига деярли ўзгартириш киритмаган.\nЎзбекистонда расман илк коронавирус ҳолати қайд этилиши ортидан кечган уч ойча вақт ичида унинг юз ниқобида экани кўрилмаган.\nКоронавирус кетмайди, у билан яшашни ўрганамиз\nКоронавирус юққач, ичимизда нима қилади?\nКоронавирус оддий гриппдан қандай фарқланади?\nҲаж бекор бўлади – энг йирик мусулмон давлати қарор қилди. Ўзбекистон-чи? - O'zbekiston, Islom, koronavirus\nCovid-19нинг симптомсиз тарқатувчилари сири Koronavirus


153 кўриб чиқилди\nТонг отишига ярим соат қолганда уйқудан туриб, таҳорат олиб, 4 ракаат нафл намоз ўқидим. Бомдод намозига қадар Қуръони каримдан 4 пора, намоздан сўнг эса 2 пора тиловат қилдим. Кейин Ясин сурасини ўқидим. Ҳадиси шарифда Ясин сураси Қуръоннинг қалби экани, уни ўқиганга Қуръонни ўн марта қироат қилганнинг савоби берилиши зикр этилган. Қолаверса, машойихларимиз ҳар куни бомдод намозидан кейин бу сурани ўқишни ўзларига кундалик вазифа қилиб олганлар.\nИшроқ намозининг кетидан 12 ракаат нафл намоз ўқидим. Сўнг одатимга биноан эрталабки бадантарбия машғулотлари билан шуғулландим.\nНонушта қилиб бўлгач, ҳаммамиз бирга 100 мартадан тасбеҳ, 100 мартадан таҳмид, 100 мартадан такбир, 100 мартадан таҳлил, 100 мартадан истиғфор ва 100 мартадан салавот айтдик.\nБирор соатдан кейин туриб, таҳорат олиб, пешингача Қуръони каримдан беш пора тиловат қилдим.\nПешин намозидан сўнг асргача 10 ракаат намоз ўқидим, Қуръони каримдан беш пора тиловат қилдим. Асрни ўқигач, шом намозига қадар фарзандларим билан бирга яна 100 мартадан тасбеҳ, 100 мартадан таҳмид, 100 мартадан такбир, 100 мартадан таҳлил, 100 мартадан истиғфор ва 100 мартадан салавот айтдик. Аллоҳни кўп зикр қилган одамнинг тилига аввало Аллоҳнинг исми жо бўлади. Сўнгра бу муборак исм аста-секин унинг ҳалқумига, кўксига ва қалбига етиб боради. Бундай инсон бора-бора тили билан зикр айтмаса ҳам, қалби зикрдан суғорилиб туради, ундан озиқа олади. Натижада у зокирлар даражасига эришади.\nХуфтон намозини ўқигач, 10 ракаат нафл намоз ўқидим. Намоздан сўнг яна беш пора Қуръон тиловат қилдим. Унинг сўнгидан Саййидул истиғфорни айтдим. Ҳадиси шарифда ким Саййидул истиғфорни ишонч билан айтса жаннат аҳлидан бўлиши ваъда берилган.\nУндан кейин “Бисмиллаҳиллазий ла язурру маъасмиҳи шай-ун фил арзи вала фис сама. Ва ҳувас самийъул алийм” дуосини ўқидим. Ҳадиси шарифда ушбу дуони ўқиб юрган кишига тун бўйи бало яқин йўламаслиги айтиб ўтилган. Қолаверса, “Дуо – ибодатнинг мағзидир”, деган мазмунда ҳадис ҳам бор. Дуо – мўминнинг қуроли, диннинг устуни, осмонлару ернинг нуридир. Банда қўл кўтариб дуо қилса, Аллоҳ уларнинг қўлини бўш қайтаришдан ҳаё қилар экан.\nЁтиш олдидан Мулк сурасини ўқиб, дуога қўл очдик. Ҳадиси шарифда Мулк сурасини ўқиб юрган киши қабрда азобланмаслиги ва бу сура қиёмат куни ўқувчисини шафоат қилиши баён қилинган. Таҳажжуд намозига туриш мақсадида соатни тартибга келтириб уйқуга ётдим. Таҳажжуддан кейин яна 3 пора Қуръон ўқишим керак.\nКун давомида қилган ишларимни ҳисоблаб кўрсам, беш вақт ва таҳажжуд намозидан ташқари 42 ракаат нафл намоз ўқибман, Қуръони каримдан Ясин, Воқеа ва Мулк сураларидан ташқари 25 пора тиловат қилибман, 200 мартадан тасбеҳ, таҳмид, такбир, таҳлил, истиғфор ва салавот айтибман, қанчадан-қанча дуою илтижолар қилибман.\nИшонаверинг, Аллоҳ таоло ҳар бир ўқиган намозингизга ёмғир томчиларидек баракасини ёғдиради, Қуръони каримдан ҳар бир ўқиган ҳарфингизга дарахт барглари, денгиз кўпиги, жониворлар туки, саҳро қумлари ададича ажр-мукофот битади, айтган ҳар бир зикрингиз миқдорича раҳмат нурини сочади, ҳар бир айтган истиғфорингиз ададича гуноҳингизни кечади, нуқсонингизни ёпади, камчилигингизни тузатади, хатонгизни бартараф этади. Аллоҳга яқинлашганингиз сайин фаришталар пешонангиздан ўпади, жаннат мунтазир туради, номаи аъмолингизга осмону фалакдаги юлдузлар сонидан минг-минг чандон ортиқ савоблар ёзилади.\nҚадрдонларим, вақтни ғанимат билинг, танбалликни йўқотинг, шайтоннинг алдовига учманг, нафсингизга эрк берманг, ўзингизни қўлга олинг, хотирингизни жамланг, қалбингизни покланг, кўнглингизни кенг тутинг, оила аъзонгиз бағрида кўпроқ ҳидоятга, маърифатга, ибодатга, саодатга, бир сўз билан айтганда Аллоҳнинг розилигига интилинг.


Бир саволга бир жавоб / ADOLAT ижтимоий-сиесий газетаси\n— Мактабимизда ўқувчилардан ҳам, ўқитувчилардан ҳам таъмир учун пул йиғишмоқда. 1200 нафар ўқувчининг ҳар бири 15 000 сўмдан бериши керак экан, устозлар эса 10 000 сўмдан. Бунинг устига ота-оналарнинг айримлари кўнгилли равишда ҳомийлик ёрдами сифатида қурилиш моллари ҳам келтириб бераяпти. Бизни бир масала қизиқтиради: йиғилган пуллар мактабнинг ҳисоб рақамига ўтказиладими ёки мактаб раҳбарларининг чўнтагига бориб тушадими?\nЗ.Аҳмедов, Самарқанд шаҳри\n— Мактаблар ва бошқа таълим муассасалари томонидан таъмирлаш учун ўқувчи ва ўқитувчилардан пул йиғилиши ноқонуний ҳисобланади.\nКонституциянинг 41-моддасида ҳар ким билим олиш ҳуқуқига эгалиги ва бепул умумий таълим давлат томонидан кафолатланиши белгиланган. «Таълим тўғрисида»ги қонунда жинси, тили, ёши, ирқий, миллий мансублиги, эътиқоди, динга муносабати, ижтимоий келиб чиқиши, хизмат тури, ижтимоий мавқеи, турар жойи, Ўзбекистон ҳудудида қанча вақт яшаётганидан қатъи назар, ҳар кимга билим олишда тенг ҳуқуқлар кафолатланиши белгиланган.\nАслида мактабларнинг моддий-техник базасини мустаҳкамлаш учун бюджетдан етарлича маблағ ажратилади.\nПрезидентимизнинг 2017 йил 24 августдаги қарорига мувофиқ Таълим ва тиббиёт муассасаларининг моддий-техника базасини ривожлантириш жамғармаси ташкил этилган. Мазкур жамғарманинг асосий вазифаларидан бири умумтаълим мактаблари, касб-ҳунар коллежлари ва академик лицейларни, шу жумладан, идоравий бўйсунувдаги, қуриш, реконструкция қилиш ва мукаммал таъмирлаш, жумладан, зарур ҳолларда ўқув корпусларини ўқув устахоналари ва лабораториялар билан кенгайтириш, спорт заллари ва майдончаларни ҳамда бошқа инфраструктура объектларини барпо этиш бўйича ишларни молиялаштириш ҳисобланади.\nУмумий ўрта таълим тўғрисида низомга биноан мактаблар фаолиятини молиялаштириш тегишли харажатлар сметасига мувофиқ амалга оширилади. «Ўзбекистон Республикасида умумий ўрта таълимни ташкил этиш тўғрисида»ги 1998 йил 13 майда қабул қилинган Ҳукумат қарорига мувофиқ Халқ таълими вазирлиги, Молия вазирлиги, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари ҳар йили 1 августга қадар мактаблар моддий-техника базасини тайёрлашни, ўқувчилар учун зарур санитария-маиший ва ижтимоий шароитлар яратилишини таъминлаши зарур.\nСаволга Адлия вазирлиги мутасаддилари жавоб берди.\nАсли Хоразм вилоятиданман. Меҳнат фаолиятим тақозоси билан вақтинча Андижон вилоятида яшаб, ишлаб келаяпман....\nЭзгуликка йўғрилган қарор\nҚарорга мувофиқ Имом Термизий халқаро илмий-тадқиқот маркази ташкил этилади. ...\nМамлакатимизда болалар спортини ривожлантириш, ёшларнинг спорт билан мунтазам шуғулланиши, истеъдод ва салоҳиятини кенг намоён этиши учун замонавий...


Биз доим унутадиган 15 та ҳаётий ҳикмат » Скачать музыку бесплатно новинки музыки 2016-2017\nОдамзот машина эмас, у ҳамма нарсани миясида сақлаб туролмайди. Бунинг устига хаёллармиз ўз ишларимиз билан доимий банд бўлади. Келинг, бир зумга кундалик ташвишларимизни унутамиз ва аллақачон унутганларимизни ёдга оламиз. Кимгадир йўл бериш, кичик совға улашиш ёки шунчаки очиқ табассум ила жилмайиб қўйиш, буларнинг бари ўзгалар қалбига ёруғлик олиб киради, эзгулик улашади. Ён-атрофингизга қанчалик кўп яхшилик уруғини сепсангиз, кези келиб ундан униб чиққан мевадан ўзингиз ҳам бахраманд бўласиз. Агар ўзингизга юқори баҳо берсангиз, бу фақатгина атрофингиздагиларнинг салбий фикрларига сабаб бўлади. Агар киши ўзига тўғри баҳо қўя билса, ижобий хислатларни шакллантира олса, унда атрофдагилар биздан ўрнак олишни бошлашади. Агар сиз бирор-бир муаммо билан ўралашиб қолсангизу, бошингизни уришга девор қидира бошласангиз, бу муаммодан қутуласиз дегани эмас. Вазиятни тўғри чамалай билиш, муаммодан осон ва тез қутилишга ёрдам беради. Ишларимиз омадли давом этса ва шу ҳолат давомий бўлса биз доим бир нарсани унутиб қўямиз. Бу дунёда ҳеч нарса абадий эмас. Барча нарсани ўткинчи, деб қабул қилинг ва бугун, айни дамда қўлингизда бор имкониятдан фойдаланиб қолинг. Сиз сайёрадаги энг ёқимтой инсон бўлишингиз мумкин, аммо ишонинг инсонлар орасидан сизни ёқтирмайдиганлар, албатта, топилади. Уларга аҳамият берманг. Яшашда давом этаверинг. Агар сиз муҳаббат бобида инжиқ бўлсангиз, унда ўз бахтингизни хавф остида қолдирган бўласиз. Агар сиз севгига астойдил ишонсангиз, унда у сизни, албатта, қидириб топади. Гоҳида, бутун инсоният сизга қарши чиқаётгандек туюлади. Аслида эса буларнинг бари ўз сабабига кўра юзага чиқаётган вазиятлар бўлади. Ана шу вазиятларнинг ҳар бири учун алоҳида режа талаб этилади. Ёмон хаёлларни дарҳол миядан чиқариб ташлаш керак. Ҳеч ким оёғингизга болта уриш ниятидамас. Тасодиф ўз номи билан тасодиф. Сиз ҳаётга кулиб қарасангиз, ҳаёт сизга кулиб қарайди. Ҳеч ким онадан ёмон бўлиб туғилмайди (туғма руҳий беморларни ҳисобга олмаганда). Ким атрофдагиларга озор бераверса, билсинки, у қанчалик ёмонлик қилса, қалби шунчалик қотиб бораверади. Шу боис кечиримли бўлишни ҳам билиш керак. Агар муносабатларингиз, у ишқий бўладими ёки бошқа мақсаддами, энди кўртак отаётган бўлса, бир четга чиқиб ўйлаб кўринг, улар сизга нечоғли фойдали. Ҳис-туйғуларни муносиб баҳолай билиш, муносабатлар бардавомлигини таъминлайди. Байрам қилишингиз учун, албатта, Нобель мукофотини олишингиз шарт эмас, шунчаки оддий ишда ҳам омадингиз чопиб, уни битира олсангиз, вақт топиб, уни, албатта, “ювинг”. Мукофот сарфланган ҳар бир энергия ўрнини тўлдиради, кишини янгитдан ғайратлантиради ва келгуси ишларда муваффақият қозонишида туртки бўлади. Жамиятда тинч ва осуда яшашни истасангиз, ёмон одамлардан узоқда юришингизга тўғри келади. Ҳар замонда бир замон вақт топиб, атрофингиздагиларни “хом-чўт” қилиб чиқинг. Ва ўзингиз севган инсонлар даврасида яшашни давом эттиринг. Бўш вақтингизда уйда ўтириб телевизор кўриш ёки бирор-бир кўргазмага бориш имкони бўлса, ўзингизга ҳам руҳан, ҳам маънан фойда келтирадиганини танланг. Ана ўшаниси умрингизга фойдали бўлади. Бу ҳолат инсоннинг дунёқарашини кенг қилади. Ўзингизга таалуқли барча нарсалар билан қизиқинг ва уларни “ипидан игнасигача” ўрганинг. Билимларни ошириш яхши, албатта, аммо қизиқиш ортидан янги билимлар орттирилишини унутмаслик лозим. Қалбингиздаги ҳис-туйғуларни яқинларингизга эслатиб туринг. Яқинларингизга нисбатан шундай қилмасангиз, улар сизни ўзларига қандай қилиб яқин деб билишсин? Балки кимдир билар, балки йўқ. Ҳеч ким сизнинг юрагингизга ёки миянгизга кириб чиқмайди. Шу боис яқинларга совға улашибми, қўнғироқ қилибми, ширин сўз айтибми, ўз муҳаббатингизни билдириб туринг. Ана ўшанда улар ҳам, сиз ҳам бахтдан масрур бўласиз. Manba: xabardor.uz


Корея – Ўзбекистон: маданий мерос тарғиботи – туризм ва ҳамкорлик асоси\nКорея – Ўзбекистон: маданий мерос тарғиботи...\n30.04.2018 23:51 0 1191\nЖорий йилнинг 30 апрель куни Корея Республикасининг Сеул шаҳрида Ўзбекистон Президенти ҳузуридаги Давлат бошқаруви академияси тингловчилари ва Корея ривожланиш институти (KDI) ҳамкорлигида «Кореяда Ўзбекистон куни» мавзусида маданий тадбир ўтказилди.\nМазкур тадбир c шаҳридаги Ҳонгреонг илмий мажмуаси(«Hongreung Knowledge Complex»)да ўтказилган бўлиб, унда айни вақтда Кореяда стажировка ўтаётган Давлат бошқаруви академияси тингловчилари, Корея ривожланиш институти ходимлари ва тадқиқотчилари иштирок этди.\nДастлаб кореяликлар Ўзбекистоннинг бой тарихи, қадимий шаҳарлари, туризм имкониятлари, мазкур йўналишда амалга оширилган ислоҳотлар билан таништирилди. Сўнг юртимизнинг моддий-маданий мероси бўлган ҳунармандчилик буюмлари ва миллий кийимлар кўргазмаси ўтказилди.\nТадбир сўнгида икки давлат вакиллари биргаликда Хоразм лазгисига рақсга тушгани кореяликларнинг Ўзбекистон маданиятига қизиқишини янада орттирди.\nЎзбекистонда етиштирилган мевалар иштирокчилар томонидан юқори баҳоланди ва улар келажакда юртимизда меҳмон бўлиш истагини билдиришди.\nКорея Республикаси Сеул\nМаданият 14/02, 21:00\nЎзбекистонда яна корейс сериаллари намойиш этиладими?


Гўдак тилидан (ўн саккизинчи кун…)\nМанзилингиз:Муслимаат»Оила ва жамият»Фарзанд»Гўдак тилидан (ўн саккизинчи кун…)\nBy Muslimaat.uz on\t Iyun 14, 2017 Фарзанд\nЎн саккизинчи кун…\nАссалому алайкум! Мана бугун Рамазоннинг ўн саккизинчи куни!\nКеча бозордан қайтгач ифтор вақтида уйимизга кичик холам келдилар. Кечқурун уйга кетаётиб менга қараб:\n– Муҳаммад Айюб! Юр бизникига! Жиянларинг билан ўйнайсан. Бир икки кундан кейин поччанг олиб келиб қўядилар!? – дедилар.\nМен ва ойин дадамга қарадик. У киши бошларини салгина чайқаб рози эканликларини билдирдилар. Кейин эса холажоним билан бирга кетдим. Уларникига етиб борганимизда жиянларим ўйнаб ўтиришган экан. Кириб поччамга салом бериб кўришдим. Кейин жиянларим билан ўйнаб ўтирдик. Бир вақт қарасам хуфтом вақти кириб бўлибди. Бориб қарасам поччам билан холам телевизор кўриб ўтиришибди. Ҳайрон бўлдим. Наҳотки поччам дадамга ўхшаб таровеҳ намозига чиқмасалар? Ҳаттоки хуфтон намози вақти кириб ҳам бўлди. Лекин парво ҳам қилишмаябди. Кейин ўзим таҳорат олиб, намозимни ўқидим. Одатда ўқиб бўлгач, саҳарликка эртароқ туриш учун ваҳлироқ ухлардик. Лекин бу ерда ундай эмас экан. Нима қилишимни билмай, холамниниг ўғилларидан қаерда ухлашимни сўрадим. У кўрсатган жойга ётиб ухладим.\nТунда ухлаб ётганимда қўлимдаги соат жиринглади. Қарасам саҳарлик вақти бўлган экан. Ҳайрон бўлдим. Менимча дадам бураб қўйган бўлсалар керак.\nЎрнимдан туриб юзимни ювдим. Лекин негадур мендан бошқа ҳеч ким турмасди. Ошхонага кириб чироқни ёқдим. Ҳали ҳам ҳеч ким йўқ. Секин чой қўймоқчи бўлдим. Лекин газни ёқишни билмайманку. Эҳҳ нима қилишимни билмай тургандим холам уйқисираб чиқдиларда менга қараб:\n– Ҳа Айюб нега турдинг? Чанқадингми, ёки ўрнингни ҳўл қилиб қўйдингми? – дедилар. Мен эса:\n– Йўқ хола чанқамадим. Ахир кап-катта болманку! Нега ўрним ҳўл бўлсин!? – дедим. Шунда холам:\n– У ҳолда нега турдинг ярим кечада!? – дедилар. Ҳайрон бўлдимда кейин холамга қараб:\n-Билмайсизми хола? Ахир саҳарлик вақти бўлдику, – дедим. Холам эса:\n– Ҳа я! Сен рўза тутар эдинга? Эсимдан чиқибди, – дедилар. Шунда мен:\n– Хола фақат мен эмас, сиз ҳам, поччам ҳам тутишилар керакку, – дедим. Холам эса:\n– Буни сенга ким айтди? – дедилар. Шунда мен:\n– Дадам ва ойимнинг айтишларича, ҳар бир катта одам касал бўлмаса рўза тутиши керак экан. Тутмаса гунох бўлар экан. Билмайсизми хола? – дедим. Шу пайт ошхонага поччам кириб келдилар. Бизни гапимизни эшитиб қолибдилар. Киришлари билан холамга:\n– Дарров ейишга нарса тайёрла. Мен болаларни уйғотаман. Айюб сен холангга ёрдамлашасанми? – дедилар. Мен:\n– Ҳа, албатта ёрдамлашаман! – дедим. Кейин холам икковимиз овқат тайёрладик. Жиянларим туришган биргалашиб саҳарлик қилдик.\nКейин билсам холамнинг уйларида мен боришимдан олдин рўза тутишмас экан. Энди эса улар ҳам ҳар доим рўза тутамиз дейишди.\nkun o'n sakkizinchi


13 маротаба IELTS имтиҳонини топшириб, 8.5 балл натижани қайд этган Бекзод Мираҳмедов ҳикояси - Daryo\n11:00, 28.04.2019 59534\nХорижда таҳсил олишни ёки ишлашни ният қилган ёшлар учун IELTS (International English Language Testing System) энг муҳим қадам ҳисобланади. Шу сабабли кундан кунга Ўзбекистонда IELTS имтиҳонини топширувчилар сони тобора ортиб бормоқда. Хўш, IELTS’дан юқори балл олиш учун нима қилиш керак? IELTS сертификатларини сотиб олиш мумкинми? Топширувчиларнинг имтиҳонда энг кўп йўл қўяётган хатолари, фейк IELTS сертификатлар ҳақида 13 маротаба IELTS имтиҳони топшириб, 8.5 балл натижани қайд этган Бекзод Мираҳмедов «Дарё»га батафсил гапириб берди.\nФото: Facebook/@Bekzod Мираҳмедов\nБекзод Мираҳмедов ёши 31 да. Наманган вилояти Поп туманида туғилган. У Westminster университетида «Бизнес бошқаруви» йўналишида таҳсил олиб, кейинчалик Американинг Теннессее Теч Университетида магистратура босқичини тугатган.\nДастлаб фаолиятим ҳақида\nБолалигимдан инглиз тилини ўрганишга қизиққанман. 2005 йилда «АCCЕЛС» дастурида ғолиб бўлиб, 1 йил давомида Америкада ўқиш имконини қўлга киритдим. Менимча, асосий пойдевор ўша ерда қўйилган бўлса керак. Келганимдан кейин ҳам ўз устимда тинимсиз ишладим. Кейинчалик, «Бизнес бошқаруви» йўналиши бўйича бакалаврни Westminster’да, магистратурани эса Америкада ўқидим. Лекин ўз соҳамдан кетмадим. Кўпчилик «Америкаларда ўқиб келган экансиз, нимага ўқитувчилик қилиб юрибсиз» деган савол беришади. Мен ўзим қизиққаним, болалар билан ишлаш, уларни ўқитиш ёққани учун шу соҳадаман. Ҳаётдаги шиорим инсон бойлик ёки обрў топиш учун эмас, аксинча, ўзи севган, кўнгли истаган касб билан шуғулланиб яшаши керак!\n2006 йилдан ҳозиргача 13 бор IELTS имтиҳонини топшириб, 8 марта 8.5 балл — C2 даражага эришганман. Бошида ўз даражамни билиш мақсадида топширган бўлсам, ҳозирда ўқитувчи сифатида билимимни мустаҳкамлаяпман. British Council билан ҳамкорликда ишлаб, имтиёзли топшириш имконига эга бўлганим, шунингдек, саволлар ўзгаряптими, болаларга ўқитишда нимага кўпроқ эътибор бериш кераклигини билиш учун кўп бора имтиҳонга киряпман.\nIELTS’ни мустақил ўрганиш мумкинми?\nТўғри, бугун интернетда IELTS’га оид YouTube’да каналлар, видеолар жуда кўп. Булар ёрдамида ҳар ким ўзи уйда мустақил ўрганиши мумкин, бироқ бу online дарсларнинг ҳаммаси ҳам тўғри эмас-да. Кўрувчиларнинг сонини кўпайтириш учун масалан, мана буни қилсанг IELTS’дан 9 балл оласан, мазмунидаги ёлғон видеолар жойланади. Аслида бу «маслаҳат»лар ўша талабга жавоб бермайди. Ўқувчи эса буни фарқига бормаслиги мумкин. Бундан ташқари, кўпчиликда ўз устида ишлаш, назорат қилиш кўникмаси етишмайди. Қолаверса, иншо ёзиш (wритинг) қисмида ўқитувчига албатта эҳтиёж сезилади. Сабаби бу босқичда ўқитувчи унинг ёзганларини ўқиб, йўналиш бериб, хатоларини кўрсатиб туриши лозим.\nЮқори балл олиш учун нима қилиш керак?\nБиринчи навбатда одам ўзига юқори балл нима учун кераклигини билиши лозим. Кўпчилик олдимга келиб, «мен IELTS’дан 8- 8.5 балл олишим керак» дейди. Сабабини сўрасангиз «билмадим, олишим керак-да» деб жавоб беради. Аминманки, ўқувчи нимага IELTS топширишини билмаса, ҳеч қачон юқори балл ололмайди. Ёки олиши жуда қийин бўлади. Шунинг учун бошиданоқ, мақсадни аниқ қилиб, иштиёқ билан ҳаракат қилиши лозим.\nIELTS’да 80/20 қоидаси бор. Яъни ўқитувчининг бунда ҳиссаси 20 фоиз. 80 фоизи ўқувчини ўзидан бўлиши керак. Масалан, бола курсга келиб, бу ерда ҳафтасига 3 кун 2 соатдан 6 соатгина ўқитувчи билан вақтини ўтказади холос. Мустақил ўз устида ишламаса, 5-6 соат сидқидилдан шуғулланмаса, меҳнатига яраша балл олиб чиқаверади.\nОдам ўзига жавоб бериши керак, бошқаларга эмас\nҲозирда 2-3 ой ичида IELTS’дан юқори балл олишни «кафолат»лайдиган турли хил реклама ва эълонларга дуч келиш мумкин. Кўп йиллардан буён шу соҳада ишлаб келаётган инсон сифатида айтишим мумкинки, буларни ҳамма- ҳаммаси ёлғон.\nМенга ҳам келиб кўпинча, кафолат берасизми, деб сўрашади. Ҳар доим фақат ўз билимимга, имтиҳонда неччи балл ола олишимга кафолат бераман бошқаларга эмас дейман. Жавобимни эшитиб, кетиб қолганлар ҳам кўп бўлган. Чунки одам аввало, ўзига жавоб бериши керак, ўқувчига эмас. Сабаби сизга боғлиқ бўлмаган бир қанча омиллар бор. Масалан, психологик. Имтиҳонда бола баъзида ҳаяжонланиб, билган нарсасини ҳам чиқариб беролмаслиги, тўғри ишлай олмаслиги мумкин.\nIELTS топширишдаги хатолар ҳақида\nБиринчи навбатда айтишим керакки, ҳеч ким бошқаларнинг гапига ишониб қолмаслиги керак. Ҳаттоки, имтиҳонда сен мана шунча балл оласан, деб айтишга ўқитувчини ҳам ҳаққи йўқ. Тўғри, кўп устозлар болани руҳлантириш учун ҳам шундай дейишади. Аммо адашаётган бўлсачи? Кимдир, сен IELTS’дан 7—7.5 балл оласан, дейди, лекин бола кириб 6.5 балл олиб чиқяпти. Балки, ростдан ҳам бу унинг баҳосидир. Айтмоқчи бўлганим, нотўғри тасаввурга алданмаслиги лозим.\nИккинчи сабаб боланинг психологияси. Айримлар кўпчиликни орасида ёки Америкача талаффузда чиройли гапириб турган болаларни кўрганда, мен бунақа тайёргарлик кўрмадимку, деб тушкунликка тушиб қолиши мумкин. Бироқ ҳозирда талаффуз унчалик ҳам аҳамиятга эга эмас. Ҳеч қачон унутмаслик керакки, IELTS биз билган имтиҳон эмас. Яъни бировнинг билими нисбийлик билан баҳоланмайди. Ўрин чегараланмаган. Шунинг учун топширувчи ўзини бошқалар билан таққосламасдан иложи борича руҳни кўтарадиган қўшиқлар тинглаб, атрофдагиларга эътибор бермаслиги лозим.\nБундан ташқари, имтиҳонда ҳам ҳаяжонланиб, масалан тинглаш (листенинг) пайтида бирор жавобни эътибордан четда қолдиради. Ўша саволга сиқилиб, кетма-кет жавобларни ҳам ўтказиб юборади. Яна ўқишда (реадинг) вақтини тежаш керак. Масалан, 3 та топшириқ бўлса, ҳар бир савол учун 20 дақиқа вақт сарфлаши лозим, лекин бола биринчи саволга кўп ўйланиб, қолган машқларга камроқ вақт қолдиради. Кейин шундан ҳам асабийлашиб, кучи етган мисолини ҳам ишлай олмаслиги мумкин. Ўқувчи нафақат психологик тарафдан ўзига ишониши балки имтиҳонгача вақтни тўғри тақсимлашни ҳам ўрганган бўлиши керак.\nФейк IELTS сертификатлар ҳақида\nФейк IELTS сертификатлар охирги пайтда биз учун энг оғриқли мавзуга айланяпти. Айрим фирибгарлар фотошопда сертификатлар ясаб, истаган балларини қўйиб олишяпти. Тўғри, улар бундан ўқишга киришга фойдалана олмайди. Деворга осиб қўяди-да дарс ўтади. Унга ишониб, дарсида ўтириб болани вақти кетади. Ўқитувчи сифатида болаларга нотўғри хулосалар бераётгани мени ташвишга солади.\nБир куни дарсимга фейк сертификатли ўқитувчини қўлида тайёрланган ўқувчи қиз келди. Кўп вақт тайёрлангани учун билимим зўр деб ҳисоблар эди лекин мен унга асл баҳосини айтганимда, у шунча пайт мен нимани ўргандим деб тушкунликка тушиб қолди. Очиқроқ айтадиган бўлсам, ўқитувчини IELTS’дан 4 баллик сертификати бўлган. Уни 8га айлантирган кейин шу билан дарс ўтиб юрган. Лекин ҳеч ким шубҳаланиб текширмагандан кейин охири ўзига 9 балли сертификат ясаб олган. Сиз буни қаердан билдингиз дейишингиз мумкин. Менда IELTS сертификатини ҳақиқий ёки сохталигини текшира олиш имкони бор. Шундан фойдаланиб, сертификатни коди орқали уни ҳақиқий ёки фейклигини аниқлайман.\nOlx.uz сайтига кириб, IELTS ўқитувчилари деб қидирсангиз камида ярми шунақа фейк сертификатли одамлар чиқади. Энг ёмони, бундай қинғир ишга қарши Ўзбекистонда ҳеч қандай юридик ҳужжат йўқ. British Council билан ҳам гаплашганимда ҳам улар чора кўролмаймиз дейишган.\nЭнг қизиғи, 2006 йилда биринчи марта IELTS имтиҳонини топширганимда ўртача балл 5.5 фоиз эди. Ҳозирга келиб, 5.6 фоиз бўлди. Ҳеч нарса ўзгаргани йўқ. 0.1 фоизга ошди холос. Қаёққа кетяпти шунча 8—8.5 балли сертификатлар? Демоқчиманки, кўпи ясалган. Ўзбекистон инглиз тили ўрганиш бўйича Қозоғистондан ҳам паст ўринларда туради. Сабаби шундай нотўғри билим берилаётганлиги, қуруқ ваъдаларга ёшлар «ҳа, буни қилсам IELTS’дан 7 балл оларканман» деб ўйлаётгани. Қисқа қилиб айтганда, фейк сертикатларни деб инглиз тили даражамиз тушиб боряпти. Ўзбекистонда буни чеклаш бўйича қонуний ҳужжат ишлаб чиқилса, IELTS топшираётганлар, уларнинг ота-оналари, умуман барчамиз учун энг мақбул иш бўлар эди.\nIELTS’ни сотиб олиш мумкинми?\nКўпинча 2—3 минг долларга IELTS’ни сотиб олса бўларкан деган миш-мишларни эшитиб қоламиз. Билишимча, Facebook орқали араб ёки ҳиндлар биз British Council’да ишлаймиз, имтиҳонда ёрдам берамиз, деган таклифлар билан чиқишади. Балки шулар ҳар хил гапларга сабаб бўлаётгандир.\nШахсан фойдаланмаганим учун бу қанчалик рост, қанчалик ҳақиқий сертификат қилиб бера олади, билмайман. Менимча, ясаб берилган тақдирда ҳам буни ўша фейк сертификатлардан фарқи йўқ. Эртага Cambridge оффиcиал базадан текширилганда, бу сертификат чиқмаса керак.\nИккинчи тарафдан, майли пулга ўша сертификатни олди ҳам дейлик, лекин кейин нима бўлади? Аслида IELTS’ни олишдан мақсад бирор жойда ўқиш ёки ишлаш эмасми? Майли, ўша сертификат билан ниятига етди ҳам дейлик, кейин амалда исботлай олмаса нима бўлади? Ўз-ўзини, бировларни алдаш нимага керак?\nЛекин анча олдин бундай ҳолат TOEFL (Test of English as a Foreign Language) тести билан кузатилган. Америка университетларининг бирида Хитойдан TOEFL’и юздан юқори кўп талабалар келиб, лекин ҳеч бири инглиз тилида гапиролмаган. Кейин университет TOEFL’га ариза ташлаган. Улар текширишганида ўша ердаги марказда шунақа қинғир иш бўлган. Берилган барча сертифкатлар бирданига бекор қилинган.\nАйтмоқчи бўлганим, Ўзбекистонда IELTS имтиҳонини ўтказиш ҳуқуқига эга бўлган иккита ташкилот бор. British Council ва ИДП (International development program) марказлар пул деб ўз обрўсига путур етказмайди.\n09:31 Бугун 1122\n09:00 Бугун 2026\n08:57 Бугун 1891\n08:44 Бугун 5590\nЎзбекистон ва Тожикистон «50/50» тамойили асосида иккита гидроэлектростанция қуради. Станциялар қурилишининг умумий қиймати 552 миллион доллар\n22:24, 21.06.2021 69502\n12:26, 22.06.2021 65366\n16:22, 22.06.2021 54954\n19:42, 22.06.2021 55431


Ришод Собиров: “Барчаси эртага татамида аён бўлади\n24 август, 2019, 23:08 757\nДзюдо усталаримиздан бири билан суҳбат.\nДзюдо бўйича жаҳон чемпионати бошланишига ҳам саноқли соатлар қолди. Анъанага мувофиқ, бугун мусобақага қуръа ташлаш маросими бўлиб ўтди. Спортдаги “Қуръанинг кўзи кўр” ибораси ҳамма мусобақада ўз исботини топиб келган. Шу ўринда, бу жаҳон чемпионатида ҳам. Очиғини айтиш керак, қуръа баъзи вакилларимиз учун бироз ноқулай тушган бўлса, айримларига яхши имконият тақдим қилди. Яна бир жиҳати борки, одатда, -60 килограмм вазн тоифасида курашадиган дзюдочиларнинг кўчилиги шу куни қуръага қарашмайди. Боиси улар қуръанинг эртасигаёқ курашишади ва тўлиқ ҳордиқ чиқариш, ҳар-хил ҳаёлларни ўйламаслик учун эртаси кун қуръага назар ташлайдилар.\nТокио Олимпиадасига энг катта рейтинг очколарини тақдим қилувчи жаҳон чемпионатини ўзбек дзюдо афсоналари ҳам катта қизиқиш билан кузатишмоқда. Айни дамда бўлажак жаҳон чемпионати ва қуъра бўйича терма жамоамизнинг баъзи вакиллари, шунингдек, афсонавий дзюдочиларимиз Ришод Собиров ҳамда Абдулло Тангриевнинг фикрларини эътиборингизга ҳавола қиламиз.\nШаҳрам Аҳадов (-66 кг. вазн тоифасида курашадиган вакилимиз): “Шахсан мен учун қуръани кўриш қизиқ. Вазиятга қараб қайси рақиблар билан тўқнаш келишимиз мумкинлиги борасида уларнинг беллашувларини имкон қадар таҳлил қилишга, қандай тактика ва усуллар ишлатишни кўриб чиқиш имконини беради. Бу гал ҳам рақибларимизни астойдил ўрганиб, керакли хулосаларни чиқариб оламиз”.\nМуҳаммадкарим Хуррамов (-100 кг. вазн тоифасида курашадиган вакилимиз): “Бу жаҳон чемпионати. Истайсизми йўқми, унда кучли рақибларга, албатта, дуч келасиз. Айтиш мумкинки, бу борада менга биринчи даврадаёқ жиддий рақиб тушди. Бироқ бундан сираям чўчиганим йўқ. Кучли рақиб тушишига олдинданоқ тайёр эдим. Биз ўз кучимизга ишонамиз ва ёруғ юз билан қайтиб келишга астойдил ҳаракат қиламиз”.\nМаълумот учун, Аҳадов биринчи даврада мадагаскарлик Марко Толинантениана билан баҳслашса, Хуррамов ушбу вазннинг тўртинчи сараланган вакили исроиллик Петер Палтчикка қарши тўқнаш келади.\nАбдулло Тангриев ҳам ҳамюртларимизнинг мусобақадан аввалги иштироки ва қуръа борасида гапириб ўтди.\n“Аввало, йигитларимизнинг омадини берсин. Ҳа, қуръа ҳаммага ҳар хил тушди. Полвонларимиз татамида борини бериб курашсалар, медаль қўлга киритишларига ишонаман. Шоҳсупага кўтарила олишмадими, демакки, ўз имкониятларидан фойдалана олишмади. Шундай экан барчаларида шоҳсупага кўтарилишлари учун имконият бор. Буёғи энди ким вазиятдан қандай фойдалана олишига ҳавола”, – деди Абдулло Тангриев.\nРишод Собиров ўз фикрини қисқагина қилиб қўя қолди: “Бу спорт. Барчаси эртага татамида аён бўлади”.\nЎз навбатида, биз ҳам терма жамоамиз вакилларига бўлажак мусобақа омад тилаб қоламиз. Эслатиб ўтамиз, эртага энг енгил вазн тоифасидаги беллашувлар (-60 ва -48 кг) бўйича ғолиб ва совриндорлар аниқлаб олинади. Ушбу кун доирасида Рио Олимпиадаси бронза медали соҳиби Диёрбек Ўрозбоев ҳамда сўнгги мусобақаларда ажойиб натижалар қайд этиб келаётган Шарофиддин Лутфиллаев жаҳон чемпионлиги учун курашишади. Уларнинг дастлабки рақибларини яна бир бор ёдингизга солиб ўтамиз:\n-60 кг: Шарофиддин Лутфиллаев – Муҳаммад Рашнонезхад (ХДФ)\n-60 кг: Диёрбек Ўрозбоев – Адонис Диас (АҚШ)\nЖаҳон чемпионати Тошкент вақти билан 06:00 дан старт олади.


Бугун Гонгконгда биринчи марта ўткир респиратор синдроми билан касалланганлар аниқланмади.\nТайванда эса бугун бу касалликка чалинганлар сони анча оз бўлди.\nХитойда бугун ўткир респиратор синдроми касаллигига чалинган 34 одам аниқланди. Улардан 5 нафари оламдан ўтди.\nКанадалик шифокорлар ўткир респиратор синдроми касаллиги тарқалишининг кучайиб кетишидан хавфсирашмоқда. Канаданинг Торонто шаҳрида икки нафар бемор ўткир респиратор синдромидан вафот этди.


Жовур чол — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариЖовур чол\nБор экан-да, йўқ экан, оч экан-да, тўқ экан, бурунги замонда чол-кампир бор экан. Дунёда фарзанд юзини кўрмай, жуда ҳам камбағал яшаган эканлар. Чол ўтин сотиб, пулига чорак ғалла олиб кун ўтказар экан. Даладан ўтин таший-таший орқаси жовур бўлиб кетибди. Шунинг учун кампири уни Жовур чол деб чақирар экан. Кунлардан бир куни Жовур чол даладан саккиз қучоқ ўтин териб, яхшилаб бўғиб боғлаб бозорга кўтариб келаётса, бир тулки инидан бошини чиқариб:\n— Жовур чол, Жовур чол, мен сенинг ўғлинг бўламан, — дебди.\n— Эй худоё тавба, тулки ҳам гапирар экан-да, — деб пича қўрқибди.\n— Чол ота, қўрқманг, мен сизга фарзанд бўлмоқчиман, — дебди.\nЖовур чол кўниб:\n— Майли бўлмасам, юр уйга, — дебди. Тулки Жовур чолнинг олдига чопиб келиб:\n— Ота-ота, ўтинингизни мен кўтарай, — дебди. Чол ҳайрон бўлиб:\n«Бунча ўтинни тулки ҳолати билан қандай кўтарар экан», деб ўйлаб, ўтинни ерга қўйибди. Қараса, тулки шунча ўтинни чумчуқни кўтаргандай қилиб кўтариб кетибди, уйига келгандан кейин чол-кампир тулкини жуда яхши кўриб қолишибди. Шу кундан бошлаб тулки Жовур чол отасига ҳар куни ўтин ташиб бериб, бир ғарам қилиб қўйибди. Бир куни оқшомда тулки Жовур чолнинг қўйнидан чиқиб кетаётса, чол унга:\n— Тулкича-ю, тулкича, тунда қайга борасан? — дебди.\nМомам уйига бораман.\nЧ о л:\nМоманг сенга не берар?\nТ у л к и:\nЭчки соғиб, сут берар.\nЭчкисининг сути йўқ,\nКадисининг теги йўқ.\nМени, ота, алдаманг,\nБоргандан сўнг биламан.\nСут бўлмаса майлига,\nМомамни кўриб келаман, —\nдеб тулки жўнаб кетибди. Томма-том чиқиб, ҳамманинг мўрисидан қараб кета берибди Ахири, подшонинг томига етиб, мўрисидан қараса, уй ичини ёруғ қилиб подшонинг қизи ухлаб ётганмиш. Тулки қизни кўриб ошиқ бўлиб қолибди. Яна томма-том сакраб Жовур чол қошига келибди. Жовур чол тулкининг орқасини силаб эркалатиб:\nКечга қолдинг, тулкичам,\nКеч келдими эчкичам? —\nБориб эдим қидириб:\nКелдим момамни кўриб,\nМомам бўлибди жинни,\nҚилиб берди ғилминди, —\nНе келмадинг шунгача?\nМоманг бўпма женгача?\nЁ бўлдими ўйинчи,\nМомам айтди, бор деди,\nЧўпчак териб кел, деди.\nЎрдан тердим ўн қучоқ.\nҚирдан тердим қирқ қучоқ.\nСойдан-чи, саккиз қучоқ.\nШуйтиб келдим кечга чоқ, —\nТонг отибди. Тулки Жовур чолга:\n— Ота-ота, менга хотин олиб беринг, — дебди.\n— Ўғлим, кимнинг қизини олиб берай? — дебди.\n— Подшо бобомнинг қизини олиб беринг, — дебди.\n— Ўғлим, подшо бобонг қизини сенга берармикан, — дебди.\n— Берса ҳам, бермаса ҳам: «Бир тулки ўғлим бор, шунга қизингизни беринг», деб бир сўранг, — дебди.\nЖовур чол тулкини жуда яхши кўрар экан. Сўзи ерда қолмасин деб подшоникига бориб:\n— Подшо бобо, менинг тулки ўғлимга қизингизни беринг.— дебди.\nПодшонинг аччиғи келиб:\n— Мен сендай қашшоқ билан қуда бўлмайман, ўғлинг тағин тулки бўлса, — деб дарров жаллодларга буюриб, чолни ўлдиртириб юборибди.\nТулки бир кун подшонинг олдига келиб:\n— Отам қани? — дебди. Подшо:\n— Отангни ўлдириб юбордим, — дебди. Тулки бир жойга бориб:\n— Жовур чол, Жовур чол! — деб қичқираверибди. Жовур чолнинг суяклари у ёқдан, бу ёқдан шалдираб йиғилиб келиб тирилибди:\n— Ҳа, ўғлим, балли, мени тирилтирдинг, — дебди Жовур чол.\nТулки яна Жовур чолни подшо олдига юборибди. Бу сафар ҳам подшо Жовур чолни: «Сендай Жовур чолга қизимни берар эмишманми, ўғлинг тағин тулки бўлса», деб ўлдиртириб юборибди. Тулки яна бир жойга бориб чақириб Жовур чолни тирилтирибди. Уч мартаба тирилтиргандан кейин, подшо тулкининг бундай кароматларини кўриб қизини тулкига берибди.\nТулки қиз ёнига киргандан кейин пўстинини ечиб қозиққа осиб қўйибди, ўзи чиройли бир йигит бўлибди. Подшонинг қизи йигитни севиб қолибди. Тулки бўлиб юрганини ёқтирмай, бир куни тулки ухлаб ётганида пўстинини ўтга ташлаб куйдирибди. Тулки уйғониб пўстинини сўрабди. Хотини: «Сизнинг тулки бўлиб юрганингизни ёқтирмадим. Чиройли ҳуснингизга пўстин ярашмайди. Шунинг учун ўтга солиб куйдирдим», дебди.\n— Бўлмаса сен менга йўқ, мен сенга йўқ, — деб чиқиб кетибди.\n— Мен сизни изласам қаердан топаман? — дебди.\n— Мени излаб сарсон бўлма, агар жуда топмоқчи бўлсанг темир чориқ кийиб, темир ҳасса таяниб излайсан. Ҳассанг игнадай, чориғинг қоғоздай бўлиб қолса, шундагина топасан, — деб жўнаб кетибди. Тулкининг хотини ҳам подшоликни тарк қилиб темир чориқ кийиб, қўлига темир ҳасса ушлаб, бошига қаландар кулоҳ кийиб, дарвишликни ихтиёр қилиб, тулкини қидириб кетибди. Тулкини излай-излай темир чориқ қоғоздай бўлибди, темир ҳасса игнадай ингичка бўлиб кетибди. Бу орада бир қанча йиллар ўтибди. Бир тоғдан бораётса, тулки кўп жўралари билан ов овлаб юрган экан, хотинини кўриб, таниб отидан тушибди. Хотини билан кўришиб, сўрашиб, хотинини ўз шаҳрига олиб борибди. Аслида тулки бир катта подшонинг ўғли экан. У ўз севгани билан қовушгач, мурод-мақсадига етибди.\n← Аввалги Аввалги Навоий билан ямоқчининг ўғли\nКейинги → Кейинги: Бўри билан мерган


Швейцариядаги кафеда одамлар номаълум кимса томондан ўққа тутилди\n07:45 / 10.03.2017\nШвейцариянинг Базель шаҳридаги кафелардан бирида содир этилган отишма оқибатида 2 киши ҳалок бўлди ва бир киши оғир яраланди. Бу ҳақда Tagesan Zeiger нашри хабар бермоқда.\nГувоҳларнинг айтишича, икки кимса кафега кирган ва улардан бири ёнидан тўппонча чиқариб, кафедаги одамларни ўққа тута бошлаган. Икки жиноятчи ҳам полиция келгунча қочиб кетган, ҳозир улар қидирилмоқдалар.\nКафе атрофидаги ҳудуд ўраб олинган. Шуниси маълумки, криминалистлар ойна ва мебеллар ичидан 6 та ўқни чиқариб олишган. Ҳаммаси бўлиб нечта ўқ узилгани ва ҳужумнинг сабаби ҳозирча номаълумлигича қолмоқда.\nБазель Швейцария кафе отишма


“Каламушлар қуёш чиқишини исташмайди” « Ўзбекистон Халқ Ҳаракати\n“Каламушлар қуёш чиқишини исташмайди”\n30 April 2018 - 9:00\n(“Каламушлар қуёш чиқишини исташмайди”)\nМени шу кунга етказган ва Сизга ушбу ариза билан мурожаат қилиш имконини берган Аллоҳга ҳамду-санолар бўлсин! Аллоҳнинг охирги расули Муҳаммад саллоллоҳу алайҳи васалламга, расули акрамнинг оиласига ва саҳобаларига саловат ҳамда саломалар бўлсин!\nЎзбекистон халқининг оғирини енгил қилиш, унинг фаровонлигини ошириш ҳамда ҳуқуқ-эркинликларини чинакамига тиклаш йўлидаги ислоҳотларингизга Аллоҳ самара берсин! Ўзингизга ва яқинларингизга соғлик-омонлик берсин!\nЎзбекистон МХХ ходимлари томонидан бошимга қоп кийдирилиб, ўғирлаб кетилганим кун, 2017 йил 27 сентябрдан то шу кунгача тирик қолганимга тўрт марта чинакамига хурсанд бўлганман. Биринчи марта қувонишимга МХХ ходимлари мени ўлдириб юбормай, ўз “контора”сига тегишли ертўлаларидан бирига олиб бориб, қийноққа сола бошлашлари сабаб бўлди. Иккинчи маротаба қийноқлардан ва ертўладан терговга омон чиққанимга севинганман. Учинчисида эса тергов давомидаги қийноқлардан, ҳақорат ва таҳдидлардан судга омон чиққанимга қувондим. Мана ҳозир сизга ушбу мурожаатни ёзаётганимга ҳам xурсанд бўляпман.\nШу кунгача омон етиб келишим аввало Аллоҳнинг иродаси туфайли содир бўлди. Қолаверса, бугунги омонлигим негизида Сиз томонингиздан бошланган эркинлаштириш йўлидаги ислоҳотлар ҳам ётибди.\nОчиғни айтаман: агар мен Ислом Каримов даврида қўлга олинганимда на МХХ ертўласидан на терговдан тирик ёки соғ чиқишим даргумон эди. Каримов даврида менга ўхшаганларни ертўлада ўлдириб, асфалт йўлнинг тагига кўмиб юбориш ёки майиб-мажруҳ қилиш урфга кирган эди. Бу ҳолатга бошқалар қатори шунчалик кўниккан эканман-ки, ўтган йили мамлакат парламентига қилган мурожаатингизни, унда қийноқларга қарши кескин танқидий қарашларингизни ўқиб, тўғриси, кўзларимга ёш келган.\nАллоҳ Қуръони Каримнинг “Моида” сураси 8-оятида: “Эй, имон келтирганлар! Аллоҳ учун (тўғриликда) собит турувчи, одиллик билан гувоҳлик берувчи бўлингизлар: бирор қавм (кишилари)ни ёқтирмаслик сизларни адолатсизлик қилишга ундамасин! Одил бўлингиз!”, деган.\nМен МХХ ходимларини ёмон кўраман. Лекин шунга қарамасдан гувоҳлик бераман-ки, ёмон кўрганим МХХ ходимлари ичидан уч нафаригина (Мажид, Қобил ва Элмурод) мени қийноққа солишди. Бу ходимлар МХХнинг тезкор бошқармаси ёки ички хавфсизлик бошқармаси тезкор ходимларидир. Тергов давомида менга рўбарў келган бошқа ходимлар – Тимур Якубов (тезкор ходим), Нодир Тўрақулов (терговчи), Нодир Муҳиддинов (терговчи), Александр Веселов (терговчи), Константин Серазетдинов (терговчи), Володя (ички хавфсизлик бошқармаси ходими) ва Ўлмас (ички хавфсизлик бошқармаси ходими) мени, яқинларимни ва оиламни ўлдириб юбориш билан таҳдид қилиб, шаънимга ҳақорат сўзларни айтишди холос.\nМХХнинг мана шу ходимлари билан юзма-юз келганимда улар Ўзбекистонда Сизнинг ташаббусингиз билан бошланган эркинлаштириш сиёсатига тиш-тирноқлари билан қарши эканликларини ўз кўзим билан кўрдим ҳамда шу ҳолат ҳақида 2017 йилда ёзган мақолаларим (“Усмон Ҳақназаров” тахаллуси остида ёзган мақолаларим) тўғри эканлигига яна бир бор амин бўлдим.\nЎзбекистон халқининг истаги билан Сиз бошлаган эркинлаштириш сиёсати эса МХХ қавми учун xудди шундай қуёшдир. Лекин мен бу қавмни фақат эркинлаштиришга қаршилиги боис эмас, бошқа сабабларга кўра ҳам ёқтирмайман. Демак…\n“Хизмат” қавмининг ғоявий “маъбуд”лари\nТергов ҳаракатлари давомида менинг баъзи терговчиларнинг хизмат хоналарида жирканч плакатларга кўзим тушди. Масалан, терговчи Александр Веселов хонасида собиқ СССР НКВДси раҳбарларидан бири Феликс Дзержинскийнинг сурати ва “қизил чекист”га тегишли ибора туширилган тақвим осилиб турар эди. Ахир, бутун Иттифоқ бўйлаб, шу жумладан, Ўзбекистонда ҳам болшевик босқинчиларга қарши курашган уламою фидоийларни, бою камбағалларни қатағон қилиш ишларнинг бошида Дзержинский турган эмасмиди? Ўзбекистон мустақиллигига чорак асрдан кўп вақт тўлган бўлса-да, республика махсус хизмати ходимлари ҳанузгача “қизил”ларнинг давлат террори сиёсати етакчисига топинишини қандай тушуниш мумкин?\nМХХнинг бошқа ходимларига тегишли хоналарда Абдулла Қодирий, Абдурауф Фитрат ва Абдулҳамид Чўлпон каби аждодларимизни оттирган Лаврентий Берия ёки собиқ Иттифоқнинг атеистик ва аксилмиллий сиёсатига қарши бўлган одамларни жиннихоналарда чиритган Юрий Андроповнинг суратларию иборалари осилиб турган бўлса, ажабланмайман.\nМХХнинг бошқа бир терговчиси Константин Серазитдиновнинг хизмат хонасида эса собиқ СССР КГБси хоналарида машҳур бўлган “Болтун – находка для врага!” (“Вайсақи душман учун топилмадир!”) деган плакат ҳалигача осилиб турган бўлса ҳам, хайрон қолмайман.\nМХХ ходимларининг коммунистик дунёқараши фақат бояги плакатлардан эмас, балки уларнинг гап-сўзларидан ҳам яққол намоён бўлар эди. Тергов ҳаракатлари давомида мен уларнинг аксилдиний ва аксилдемократик қарашларига гувоҳ бўлдим. 2017 йил давомида Сиз бошлаган ислоҳотларни қўллаб, ёзган мақолаларим (“Усмон Ҳақназаров” тахаллуси остида ёзган мақолаларим) учун мени кўп маломат ва ҳақорат қилишди. Хусусан, Володя, Ўлмас, Қобил, Элмурод ва Мажид менга: “Сен ёқтирган президентингнинг либерал сиёсати Ўзбекистонни хаос ва тартибсизликларга олиб келади”, дейишдан чарчамадилар.\nШу билан бирга улар МХХ ва ўзларини мустақил Ўзбекистондаги давлатчиликнинг асосий устуни ва таянчи эканлигини бот-бот такрорлаб, мақтанишар эди. Лекин улар ўзларини қанчалик мақташмасин, мен уларнинг асл профессионал даражасини мақтагулик эмаслигига ҳам гувоҳ бўлдим. Демак…\n“Профессионал”ларнинг нопрофессионаллиги ҳақида\nТергов жараёнида МХХ тезкор ходимлари ва суриштирувчилари бир-бирининг хизмат лақаблари қолиб, асл исмларини ва ҳаттоки фамилияларини оғизларидан “гуллаб” қўйишар эди. Терговчи Константин Серазитдинов эса ўз ходимларидан бирига телефон орқали топшириқ бераётиб, МХХ тергов изоляторида собиқ МХХчи, узоқ муддатга озодликдан маҳрум қилинган Жавдат Шарифхўжаев сақланаётганлигини билдириб қўйган эди. Афтидан, унинг хонасидаги “Болтун-нахотка для врага”, деган плакат унга заррача ҳам таъсир қилмаган. Мен билан бўлган суҳбатларда МХХни бир ходими “контора”да “положение о внутрикамерной разработке лиц, заключенных в СИЗО СНБ” (“МХХ ҳибсхоналаридаги камераларда маҳбусларга ишлов бериш”) деган йўриқнома борлигини айтиб қўрқитса, бошқа бири “Муҳаммад Солиҳни Туркиядан Ўзбекистонга ўғирлаб, олиб келамиз ва суд қиламиз!”, деб мақтанар эди. МХХ тезкор ходими Тимур Якубов эса мен билан яккама-якка қолганида Володя ва Ўлмас (МХХнинг ички хавфсизлик бошқармаси – энг юксак бошқармаси – ходимлари)га қараганда билағонлигини айтиб, мақтанган эди. Бир зобит бир айбланувчи олдида, қўлларига кишан солинган бир маҳбус олдида ўз ҳамкасбларини камситиши шартми?\nШахсан мен ўзим билан суҳбатлашган МХХ зобитлари ичида ителлектуал ва билимлилик, маданият ва профессионаллик нуқтаи назаридан Володя ва Ўлмас қолган зобитлардан, айниқса Тимур Якубовдан анча устун эканликларига ишонч ҳосил қилдим. Терговчилар ичида эса энг одобли ва маданиятлиси Мансур Эргашев эди.\nУмуман олганда, МХХ суриштирувчиларию терговчилари гумонланувчи ёки айбланувчининг айбини қийноқларсиз бўйнига қўя олмаслиги аввалдан маълум. Ўз “конторa”си, айниқса унинг раҳбариятига керакли кўрсатмаларни ҳам фақат қийноқлар ёрдамида олиб ўрганган МХХчилар шу далилларни бошқа, қонуний ва профессионал усуллар ёрдамида олишдан анча узоқлашиб қолганлар. Буни тушунса бўлади: айб учун керак далилларни қийноқларсиз, тер тўкиб, ишлаб топгандан кўра, одамни уриб иқрор қилдириш анча енгил-да!\nБунинг натижасида ялқовлар “контора”си одамларни тўқима айблар билан қамаш, талон-тарож қилиш йўлига ўтиб олган эди. “Контора” айнан шу йўналишда ишлаётгани ўзимнинг терговимда ҳам ўз аксини топди. Демак…\nЎзимга ва ўзгаларга қарши кўрсатмалар ҳақида\nДаҳрийлар доҳийси Владимир Ленин: “Итоатсиз халқларни очлик ва оммавий қирғинлар ёрдамида бўйсундириш мумкин”, деган. Унинг шу сўзлари болшевикларнинг давлат террори стратегиясига ғоявий асос бўлган. Шу сиёсатни биринчилардан бўлиб амалга оширишга бел боғлаган НКВД раиси Феликс Дзержинский: “Гумонланувчи ёки айбланувчининг ўз иқрори – исботларнинг маликаси”, деган машҳур ибораси бор.\nМустақил Ўзбекистоннинг МХХси ҳам айнан шу тамойилларга асосланиб ишлаб келди. Тергов жараёнида МХХ ходимлари мендан нафақат ўзимга қарши тўқима кўрсатмалар, балки ўзгаларга қарши ҳам тўқима кўрсатмалар олишди. Улар мени қийноққа солиб, мендан Муҳаммад Солиҳ, Ихтиёр Абдуллаев, Пўлат Бобожонов, Галима Бухарбаева, Маркус Бенсман, Надежда Атаева, Нигора Хидоятова, Сирожиддин Толипов, Паҳлавон Турғунов, Шуҳрат Бобожонов, Алишер Таксанов, Мўътабар Тожибоева, Улуғбек Хайдаров ва бошқаларга қарши кўрсатмалар олишди.\nМХХ раҳбарияти “Усмон Ҳақназаров” иши орқали қанча одамга зарба беришни кўзлаганини юқоридаги исм-шарифларидан билса бўлади. Юқорида исми келтирилганларнинг аксарияти чет эллардаги муҳожиротдан ватанга қайтиш орзусида юрганини, Сизнинг янги сиёсатингиз туфайли Ўзбекистонга қайтишга умид қила бошлаганини эътиборга олса, “Усмон Ҳақназаров” иши орқали МХХ уларни ҳам чув туширишни (келиши биланоқ янги жиноий ишлар бўйича ҳибсга олишни) режалаштирганини пайқаш қийин эмас. Улар Ўзбекистонга келишгач, МХХ тарафидан ҳибсга олинишса, Сизнинг эркинлаштириш сиёсатингизга ишонч йўқолиши, тўғрироғи шу ишончни сунъий равишда йўқотиш режалаштирилган бўлиши ҳам мумкин.\nМавзу осилган экан, пайтдан фойдаланиб, шуни таъкидламоқчиманки, инсонни ватанидан жудо қилишга ҳеч кимнинг ҳаққи йўқ. Бу менинг шахсий фикрим. Хуллас, қийноқлар ва таҳдидлар остида ўзимга ва ўзгаларга қарши кўрсатмалар бердим. Терговнинг айблови айнан шу кўрсатмалар асосида яратилди, аниқроғи, тўқилди. Демак…\nМХХнинг тўқима айблови ҳақида\nМенга қўйилган айб Жиноят Кодексининг 159-моддаси 4-қисмида келтирилган ва “Конституцион тузумни ағдариш учун тил бириктириш”, деб таърифланган. Мендан бошқа яна уч кишига ҳам xудди шу айб қўйилмоқда.\nҲолбуки,мен билан бирга судланаётган Равшан Салаев, Шавкат Оллоёров ва Ҳаётхон Насриддиновлар бир-бирларини умуман танимайдилар. Ҳаётхон Насриддинов билан атиги бир марта, 2013 йилда унинг уйида таҳминан 1,5 соат гаплашиб ўтирганман (интернет блокировкасини айланиб ўтиш ҳақида суҳбатлашганман) холос. МХХ қўяётган айб тўғри бўлса, дейлик, мен ва Ҳаётхон Насриддинов ростдан ҳам тил бириктирган бўлсак, ортда қолган 4-5 йил давомида камида беш маротаба (йилига ҳеч бўлмаса бир мартадан) кўришиб туришимиз керак эмасмиди?\nЛекин шу ва шунга ўхшаш мантиқсизликлар бўлса-да, МХХ терговчилари туҳмат айбни катталаштириб, жиноий ишни ҳатто кулгили ҳолатга олиб келиб қўйганлар.\nХусусан, устимдан қўзғатилган жиноий иш материаллари ичида тўртта қалбаки ва икки шубҳали ҳужжат бор. Қалбаки ҳужжатлардан биринчиси 2017 йил 28 сентябрда тузилган, интернет сайтларини кўздан кечириш баённомаси бўлиб, унга МХХ тезкор ходими Тимур Якубов, мутахассис К.Саидалиев, холислар Жавлон Исаев ва Беҳзод Эгамбердиевлар имзо чекишган. Ушбу ҳужжатга кўра, Тимур Якубов ва қолганлар 2017 йил 28 сентябр (!!!) куни шу йил октябр (!!!) ойида менинг ҳибсга олинганим ҳақидаги мақолаларни интернетдан юклаб олишган экан.\nҚалбаки ҳужжатларнинг иккинчиси эса 2017 йил 14 октябрда тузилган, интернет сайтларни кўздан кечириш баённомаси бўлиб, унга МХХ терговчиси Александр Веселов, мутахасис К.Саидалиев, холислар Жавлон Исаев ва Умарбек Жўраевлар имзо чекишган.\nУшбу ҳужжатга кўра Александр Веселов ва қолганлар 14 (!!!) октябр куни шу йил 18 (!!!) октябр кунида эълон қилинган мақолани юклаб олишибди.\nҚалбаки ҳужжатларнинг учинчиси 2017 йилнинг 15 октябрида тузилган бўлиб, мутахассис К.Саидалиевни сўроқ қилиш баённомасидир. Ҳужжатга кўра, сўроқни терговчи Александр Веселов ўтказган, мутахассис К.Саидалиев эса 2017 йил 15 (!!!) октябр куни шу йил 18 (!!!) октябр куни чиққан мақолани интернетдан юклаб олганини тасдиқлаган.\nҚалбаки ҳужжатларнинг тўртинчиси 2017 йил 16 октябрда тузилган бўлиб, суд-муаллифлик экспертизасини тайинлаш ҳақидаги қарор. Ушбу ҳужжатга терговчи Александр Веселов имзо чеккан ва 2017 йил 16 (!!!) октябр куни интернетда шу йил 18 (!!!) октябр куни чиққан мақолани жўнатган.\nМана шу ҳужжатларни кўрганимда менда “МХХнинг келажакдан мақола юклаш “санъати” – деган сарлавҳали мақола ёзиш орзуси пайдо бўлди.\nЖиноий иш материаллари ичидаги икки шубҳали ҳужжатларга келсак, улардан биринчиси терговчи Нодир Тўрақулов имзолаган, 2017 йил 30 сентябрдаги алоҳида топшириқдир. Унда 02616-сонли ҳарбий қисмга текшириш учун берилган, менинг ёнимдан чиқган 2 гегабайтли флешкада конституцион тузумни ағдаришга қаратилган “ЖАТВА” номли лойиҳа борлиги, бу лойиҳа қатор босқичлардан иборат эканлиги батафсил ёзилган. Ваҳолангки, ўша лойиҳа расмий баённома бўйича 2017 йил 30 сентябрда эмас, 4 октябрда (!!!) топилганлиги ёзилган. Яъни, Нодир Тўрақулов ҳали топилмаган лойиҳа ҳақида олдиндан хабардор бўлган. “Терговчи бу лойиҳани қаердан, кимдан олган?”, деган савол туғилади.\nШубҳали ҳужжатларнинг иккинчиси эса 2017 йилнинг 14 октябрида тузилган сўроқ баённомаси бўлиб, унда менга нотаниш ва менга алоқаси йўқ бўлган “МАЪЛУМОТ” ҳамда “SPECIAL” номли ҳужжатлар (файллар) ҳақида гап кетган. Ваҳолангки, бу файллар МХХ тергов бошқармасига 02616-сонли ҳарбий қисмдан 14 октябрда (баённома тузилган кунда) эмас, балки орадан олти кун ўтиб, яъни 20 октябрда (!!!) етиб келган.\nҚисқаси, бу ҳужжатлар ҳам терговчиларнинг қўлларида аввалдан бўлган. Бу ҳужжатларни топиш ҳақидаги топшириқ 02616-сонли ҳарбий қисмга расмиятчилик учун юбoрилган холос.\nМенга қарши қўзғатилган жиноий ишни юритган терговчи, ходим ва мутахассислар шунчалик ялқов ва бепарво ишлашган-ки, баъзи ҳужжатларнинг жиноий иш материаллари орасига тикиб қўйилганини кўриб, ёқамни ушладим. Масалан, жиноий ишнинг биринчи томида Равшан Салаевнинг 2017 йил 5 октябрдаги сўроқ баённомаси бор. Терговчи Нодир Тўрақуловнинг саволларига жавоб берган Равшан Салаев: “МХХ ходими “Шуҳрат” 2010 йилда “Тошкент” меҳмонхонасининг 3-қаватида менга текстил соҳасидаги қонунбузарликлар ҳақида МХХга хабар бериб туришимни сўради. Мен рози бўлдим. “Шуҳрат” менга “тоға” деб лақаб қўйди ва МХХ раиси Рустам Иноятов номига ариза ёздириб олди”, деб айтган. Баённоманинг кейинги абзацларида Р.Салаев Туркиялик бир тадбиркордан МХХнинг “Шуҳрат” исмли ходимига 30 минг доллар пора олиб бориб берганини айтган. Бу гаплар 1-томнинг 165-166 варақларида акс этган. Бу кўрсатмаларнинг мазкур жиноий ишга нима алоқаси бор? Р.Салаевнинг бу кўрсатмалари МХХнинг “қулоқ”лар билан ишлаш бўлимида туриши керак эмасми?\nУстимдан қўзғатилган жиноий иш материаллари ичида xудди шундай яна бир ҳужжат бор. Жиноят ишининг 2-томи 28-30 варақларида Ҳаётхон Насриддиновнинг МХХ раиси Рустам Иноятовнинг номига ёзган тушунтириш хати тикилган. Ушбу номада Ҳаётхон Насриддинов МХХга ҳуфия информатор бўлиб ишлаш нияти борлигини, Муҳаммад Солиҳ, Нигорв Хидоятова ва Санжар Умаровларнинг ишончига кириб, улардан МХХга керак ахборотларни олиб, етказиб туриш режаларини баён этган.\nЎзини Ўзбекистон кучишлатар идоралар ичида энг интизомлиси, энг ҳалоли ва профессионали ҳисоблайдиган МХХ ходимларига: “Бу хат аслида “контора”нинг xуфия “қулоқ”лар билан ишлайдиган бўлимида туриши керак эмасми?”, дегим келади.\n“Чекист” дегани шунчалик ҳам лоқайд ва бепарво бўладими?\nМана шу аҳволни кўриб, ақл ва билим инсонга МХХ ходимлари ҳамда гувоҳномалари билан қўшиб берилмаслигига амин бўлдим.\nОдам ҳавоси айниган хонада кўп муддат қолиб кетса, у ернинг ҳавоси айниганини сезмай қолади. Бу ернинг ҳавоси айниганини фақат ташқаридан келганларгина сезишади.\nXудди шундай, МХХчилар ҳам “контора”нинг ичида ҳаво айниганини сезишмайди. Буни ташқаридан кирганлар ёки келганлар сезишлари мумкин.\nМенга қарши тўқима айблов эълон қилган МХХ расмий қалбакиликдан ташқари, қатор техник қалбакиликларга ҳам йўл қўйган. Демак…\n“ЖАТВА” лойиҳаси мен МХХ ҳибсхонасидалигимда ёзилган\nҲа, ушбу лойиҳа айнан мен МХХнинг тергов ҳибсхонасида ўтирган пайтимда, аниқроғи, 2017 йил 14 октябрда “JTV-polniy” деган файл шаклида яратилганлиги судга тақдим қилинган электрон ахборот дискларидан бирида акс этган. Бундан ташқари, бу файлдаги атрибутлар МХХ кўздан кечиришни амалга оширган интернет-кафедаги компютер атрибутлари билан бир хил эканлиги маълум бўлди.\nМХХ ижоди бўлмиш “JTV-polniy” файли бир флешкада 2014 йил 20 сентябр куни яратилган, деган маълумотни кўрсатса, бошқа бир флешкада 2017 йил 6 апрел санасини кўрсатади. Бундан ташқари, бу файл терговчиларнинг қўлига қаердан келганлиги ҳам мавҳум. Бу ҳақда бирон бир расмий ҳужжат ёки маълумот йўқ.\nҚаллоблик шу даражага етган-ки, МХХ терговчилари “Бобомурод Абдуллаевнинг “Усмон Ҳақназаров” тахаллуси остида ёзган мақолалари рўйхати”га “Би-Би-Си”, “Озодлик” радиоларининг материаллари, ҳаттоки Хуршида Жўрабоева деган аёлнинг интервюсини ҳам киритишган ва муаллифшунослик экспертизасига жўнатишган.\nМенинг қаламимга мансуб мақолалар рўйхатига ҳаттоки “Журналист Бобомурод Абдуллаев МХХ тергов ҳибсхонасида сақланмоқда” деган интернет хабар ҳам қўшилган ва экспертизага жўнатилган. Бирон марта бирор терговчи мендан қайси мақолалар меники, қайсилари эса бошқаларники эканлиги ҳақида қизиқиб ҳам сўрамади. Демак…\n“Усмон Ҳақназаров” тахаллуси остида ёзган ва ёзмаган мақолаларим ҳақида\nМен “Усмон Ҳақназаров” тахаллуси остида тергов ҳужжатларида ёзилганидек 2012 йилдан бошлаб эмас, 2003 йилнинг январидан эътиборан мақолалар ёза бошлаганман. Бу ишни пул топиш, бирон бир моддий манфаат орттириш ёки шуҳрат қозониш учун эмас, ўзим эшитиб, билганларимни халқ ҳам билишини истаганим учун қилганман.\nМақолаларим интернет тармоқларида кенг тарқала бошлагач, менга нотаниш бўлган баъзи одамлар ҳам онда-сонда айнан “Усмон Ҳақназаров” ва ҳаттоки “Ҳақназар Усмонов” деб ҳам мақолалар эълон қила бошлашди. Бундай соxта “Усмон Ҳақназаров”ларга қарши мен ҳеч қачон раддия билдирмаганман. Чунки шундай раддиялар менинг шахсимни фош қилиб қўйиши мумкин эди. Бундан ташқари, мен “Усмон Ҳақназаров” тахаллусини ҳеч қачон қаттиқ қизғанмаганман.\nҲаттоки, Ўзбекистон Халқ Ҳаракати веб-сайтида эълон қилинган баъзи мақолаларни (“Усмон Ҳақназаров” тахаллуси остидаги баъзи мақолаларни) ҳам мен ёзмаганман.\nҚуйидаги мақолалар ана шундай материаллар сирасига киради:\n1.Усман Хакназаров: Правда о Сарымайской трагедии.\n2.О Причинах журналистского траура, или почему Бухарбаева “скорбит” по отмене визита Каримова в Прагу?\n3.Как организовывали естественную смерть Ислама Каримова?\n4.Сирийские уроки или ответ миролюбам.\n5.Ислам Каримов решил пожизненно остаться у власти.\n6.О подписантах в узбекской оппозиции.\n7.Ответы на вопросы зарубежной радиостанции.\nШуни ҳам айтишим керак-ки, мен томондан “Усмон Ҳақназаров” тахаллуси остида ёзилган баъзи мақолаларга менга номаълум шахслар ўзгартириш киритганига гувоҳ бўлдим. Буни мен суд жараёнида мақолаларим билан танишгандагина кўрдим.\nГарвард университетининг юридик факултети марказий киришида мусулмонларнинг муқаддас китоби Қуръони Каримдаги “Нисо” (Аёллар) сураси 135-оятидаги мана бу сўзлар зар ҳарфлар билан мармар тошга ёзиб қўйилган: “Эй, иймон келтирганлар! Адолатда барқарор туриб, ўзларингизнинг, ота-оналарингизнинг ва қариндошларингизнинг зарарига бўлса-да, Аллоҳ учун (тўғри) гувоҳлик беринглар!”.\nШундай экан, мен “Усмон Ҳақназаров” тахаллуси остида ёзган мақолаларим хато маълумотлардан ҳоли, деб айтаолмайман. Масалан, 2017 йилда эълон қилинган “Рустам Иноятов бутун умрга фалаж бўлиб қолди” деган сарлавҳали мақоламда хато маълумот кетган.\nЛекин мен бу хатоларни қасддан эмас, келган маълумотни қайта текшириб кўриш имконияти умуман бўлмаганидан, ноиложликдан ўтказиб юборганман. Ўз тасдиғини топган қанчадан қанча мақолаларим бор бўлиши билан бирга, нотўғри хабарни ўз ичига олган мақолаларим оз бўлса ҳам ўтиб кетган. Бундай материаллар учун қанча керак бўлса, шунча узр сўрашга тайёрман ва узр сўрайман ҳам.\nМен оммани огоҳлантириб қўйиш мақсадида, халқни талон-тарож қилаётган қароқчиларнинг кирдикорларини фош қилиш мақсадида мақолалар ёзганман холос. Демак…\n“Усмон Ҳақназаров” бўлиб мақолалар ёзишимга нималар туртки бўлди?\nПайғамбаримиз Муҳаммад с.а.в. мунофиқ (иккиюзламачи) кимсаларнинг белгиларини санаётиб, мунофиқлар омонатга хиёнат қилишларини айтиб ўтганлар. Бошқа бир ҳадисларида мунофиқлар дўзаҳнинг энг тубида ёнишлари ҳақида гапирганлар.\nМен ўзимга етиб келган хабарларга доим омонат деб, халққа етказиб қўйишим лозим бўлган омонат деб қараганман. Бир журналист ўлароқ шундай йўл тутганман. Бир мусулмон ўлароқ шундай йўл тутганман.\nСавдогар бундай маълумотларни пуллаб, бойлик орттиради. Разведчик бундай маълумотларни раҳбариятга етказиб, юлдузчалар ва амалга эришади. Журналист эса бундай маълумотларни халққа етказиб, ўзига сон-саноқсиз душман орттиради.\nБу касб эгалари ичида журналистни савдогар билан бирлаштирадиган омиллар йўқ. Журналистнинг иши разведчикнинг ишига сал ўхшаб кетади: иккала касб эгаси ҳам машҳур бўлишга ҳаққи йўқ!\nМен бир мусулмон ўлароқ, атрофимда халққа қарши қабиҳ ишлар қилинаётган пайтда жим туришим мумкин эмас. Чунки расулуллоҳ с.а.в.: “Зулмга сабр қилманглар!”, деганлар. Бошқа бир ҳадисларида расули акрам саҳобаларига қарата: “Биродарингиз мазлум бўлса ҳам, золим бўлса ҳам, унга ёрдам беринглар!”, деганлар. Шунда саҳобалар: “Ё расулуллоҳ. Мазлумга ёрдам беришни тушунамиз. Лекин золимга қандай ёрдам берамиз?”, деб сўрашган. Шунда Муҳаммад с.а.в.: “Золим биродарингизни зулмдан тийиб қўйинглар. Ана шу сизнинг унга берган ёрдамингиз бўлади”, деб марҳамат қилганлар.\n“Усмон Ҳақназар” тахаллуси остида мақолалар ёзганимда золимларни озгина бўлса-да, фикран бўлса-да тийиб қўйишни мақсад қилганман.\nРус ёзувчиси Антон Павлович Чехов: “Инсон ҳар куни ўзидан томчилаб бўлса ҳам, қулликни чиқариб ташлаши керак”, деган. Унинг гапига қўшимча равишда “Инсон ўзидан қўрқоқликни ҳам оз-оздан чиқариб ташлаши керак”, деса бўлади.\nЧунки, баъзи кимсаларнинг, айниқса, журналистларнинг зулмга сабр қилиб, жим туришларига уларнинг қўрқоқликлари сабабдир.\nМенимча, ким кимдан қўрқса, шунга қараб ибодат қилиши керак: Аллоҳдан қўрққан – Аллоҳга қараб, бандасидан қўрққан – бандасига ёки бандасининг портретига қараб илтижо қилиши керак.\nИнсоннинг қудрати – унинг иймонида, халқнинг қудрати – унинг бирлигида, давлатнинг қудрати эса – унинг адолатидадир.\nЗулм, диктатура халқнинг норозилик потенциалини, исён кучини оширади холос. Норози халқ исён қилиб, кўчаларга чиққанда эса халқнинг бу потенциалини ташқи кучлар ўз сиёсий мақсадларига йўналтиришлари мумкин. Ҳаттоки халққа душман бўлган бир золимни ағдарилган золимнинг ўрнига келтириб қўйишлари мумкин. Бунга 1917 йил октябрида Петроградда содир бўлган ғалаёнлар яққол мисол бўлиши мумкин: Николай II ни ағдарганлар ўз бошларига ундан минг чандон золим ва террорист Ленинни кўтаришди.\nШунинг учун зулмга қарши кураш аслида тинчлик учун курашнинг бир шаклидир.\nМенимча, ўзини мусулмон, айниқса журналист деб билган ҳар бир инсон ҳақиқатни айтаолмаса, ҳеч бўлмаса ёлғондан ўзини тийиб қўйиши керак. Ваҳоланки, Умар розиаллоҳу анҳу айтганларидек, “ҳақиқатни айтиш ризқни ва умрни қисқартирмайди. Ва, аксинча, ёлғон гапириш ризқни кўпайтирмайди, умрни узайтирмайди”.\nАхборот сувга ўхшайди: ўзига керакли кириш ва чиқиш тешикларини топади. Бу ҳолат журналистнинг дастлабки, хомаки маълумот олиш ишини анча оширади. Ана шундай пайтда фақат қўрқоқ журналистгина жим туради. Улардан баъзилар қўрққанидан ҳаттоки зулмга, диктатурага хизмат қилишга ўтиб кетади.\nБу тоифа одамлар билишмайди-ки, зулм ва диктатура нафақат ўз душманларини, балки ўз тарафдорларини ҳам эзади. Зеро, пайғамбаримиз Муҳаммад с.а.в. айтганларидек: “Зулмга хизмат қилган киши, ўша зулмдан азият чекмасдан қолмайди”.\nЗулмга қарши кураш ҳақида гап кетар экан, ўлим масаласи ўртага чиқади. Араблар бизнинг диёрларимизни фатҳ қилишганида бу ердаги туркий халқларнинг ўлимдан қўрқмай жанг қилишларига ҳайрон қолишган. Улар бунинг боисини суриштирганларида туркий халқларда ўлим оққуш, Тангрининг бандасига юборган бир соф қуши, неъмати, деб тасвирланган. Туркий ривоятларга кўра, авваллари одамлар ўлмаган, яшайвериб ҳаётдан (қариликдан, касалликлардан) безиб кетишган ва Тангридан нажот сўрашган. Шунда Тангри одамларга ёрдам тариқасида оққушни, яъни ўлимни юборган.\nБизнинг аждодларимиз исломни тез қабул қилишларига уларнинг аввалги қарашлари янги дин тамойилларига жуда ўхшашлиги асосий туртки бўлган.\nШундай бир ўлкада яшаб туриб, шундай бир халқнинг вакили бўлатуриб, бандасидан ёки ўлимдан қўрқадиган бўлиб яшаш ҳеч бир мантиққа тўғри келмайди.\n“Усмон Ҳақназаров” тахаллуси остида мақолалар ёзишимга шу омиллар ва қарашларим туртки бўлган. Фурсатдан фойдаланиб, ўзимнинг сиёсий позициям ҳақида ҳам қисқача тўхталмоқчи эдим. Демак…\nДавлат, жамият ва қонунлар ҳақида\nЎрта аср қароқчилари одамларни ўзларининг нафси билан талаганлар, ҳозирги қароқчилар одамларни қонунлар билан талашга ўтишган. Замонавий қароқчилар ўз нафсининг истакларини қонунларга олиб кириб қўйишган.\nТергов жараёнида ўзим бунга яна бир бор амин бўлдим. Конституция ва бошқа қонунларимизда айбсизлик презумпцияси (одамнинг айби суд ҳукми билан тасдиқ топмагунча одамни айбдор, жиноятчи деб аташ мумкин эмаслиги) очиқ ойдин ёзилган бўлишига қарамасдан, Жиноят процессуал Кодексининг 297-моддаси ҳали айби судда исботланмаган одамни маҳаллада муҳокама қилишни талаб қилади.\nМХХ тергов бошқармаси айнан шу модда бўйича мени “Тўқимачи” маҳалласида муҳокама қилишни сўраган ва маҳалла аҳли бу топшириқни бажарган.\nҲуқуқий ва демократик давлатда қонунлар фақат МХХ ёки бошқа давлат идораси, бойлар ёки терговчиларнинг эмас, барча одамларнинг манфаатларини инобатга олиши керак, деб ҳисоблайман. Қонунлар турли манфаат ва интилишларни бирлаштира олиш кучига эга бўлиши керак. Акс ҳолда қонунлар фақат маълум бир табақанинг манфаатларини акс эттириб, қароқчиларнинг қонунига айланиб қолади.\nХусусан, қонунлар камчиликларни фош қилиб, танқид этиш ҳуқуқини фақат давлат идораларига эмас, оддий фуқароларга, айниқса, журналистларга ҳам бериш керак, деб ўйлайман. Ана шундагина фикрлар хилма-хиллиги, фикрлар ҳаракати ва кураши юзага келади. Бу эса моддий тараққиётни бошлаб берувчи асосий омиллардан биридир.\nҲар қандай моддий турғунликдан олдин албатта фикрий турғунлик келади. Буни собиқ СССРнинг аянчли якунидан ҳам билса бўлади.\nЎз фикрини эркин ифода этиш фақат қоғозларда эмас, амалда ҳам барчага берилса, халқнинг фақат зодогонлари ёки амалдорлари эмас, зиёлилари ва оддий ишчилари ҳам фикрлашига гувоҳ бўлиш мумкин. Шундагина жамиятнинг олди қисми бойлар ёки амалдорлар эмас, фикрлай оладиган ҳар қандай кишидан ташкил топишини кўриш мумкин. Аҳолини айнан фикрлай оладиган қисмигина ижтимоий фикрни ярата олади ҳамда шу жараённинг олдинги сафларида юради. Ижтимоий фикрнинг думида юриб ижтимоий фикрни яратиб ёки юритиб бўлмайди.\nАфсуски, нодемократик жамиятда нодемократик қонунлар туфайли ижтимоий фикрнинг думида юрувчилар шу фикрнинг бошида юрганларни идора қилишади.\nАна шу думда юрувчи қатлам мени қийноққа солиб, тергади ва менга қарши тўқима айбларни эълон қилди.\nБу ҳолат инсон энг аввало фикрий ҳаракатда бўлиши, шундан кейингина жисмоний ҳаракатда бўлиши зарурлигини аён этади. Шунинг учун давлат, унинг таълим тизими одамларининг фикрий ҳаракатларини таъқиқламаслиги ёки чекламаслиги керак, деб ҳисоблайман.\nАкс ҳолда ақлий ҳаракатдан тўхташ вужудга келади. Бу ҳолат эса ақлий гумроҳликка олиб келади.\nУмар розиаллоҳу анҳу жоҳилият давридаги (Исломни қабул қилгунгача бўлган даврдаги) ҳаётини эслаб, бир кулар, бир йиғлар эканлар. Саҳобалар бунинг сабабини сўрашганида Умар р.а. шундай деб жавоб берганлар:\n“Бир марта сафарга хурмо меваларидан териб ясалган маъбудимни олиб кетганман. Йўлда шу маъбудга сиғиниб борганман. Лекин қорним оч бўлганида хурмоларнинг ҳаммасини еб қўйганман. Шунга куламан. Йиғлашимга эса ўзимнинг жажжи қизалоғимни тириклайин кўмганим сабаб. Қизимни тириклайин кўмиш учун ер қазиётганимда норасида қизим: Дадажон, соқолларингизга тупроқ сачради, келинг, соқолларингизни артиб қўяман”, дер эди. Ақл юритишдан қолган мен жоҳил, ширк қоидаларига кўр кўрона эргашиб, фарзандимни қиз бўлгани учунгина тириклайин кўмиб келганман”.\nИнсоннинг фикр юритишдан тўхташи ана шундай оқибатларга ва ҳаттоки даҳшатли жиноятларга олиб келади. Шунинг учун ҳар қандай инсонпарвар давлат ва ҳукумат фикрсизликка қарши, ғоясизликка қарши, фикрий ва ғоявий монополия ва бир хилликка қарши курашмоғи лозим.\nОдамларинг ҳуқуқ ва эркинликларига қарши курашга бел боғлаган ҳар қандай давлат ёки ҳукумат мағлуб бўлишга мубталодир. Чунки эркинликка интилиш инсоннинг фитратида бор. Бу интилишни босиб туриш мумкин, лекин уни йўқ қилиб бўлмайди.\nБугун сиз олиб бораётган эркинлаштириш сиёсати мазлум халқимизнинг эҳтиёжларидан ва шахсан Сизнинг ташаббусингиздан келиб чиққанини бутун дунё кўриб турибди. Буни дунё ҳамжамияти қўллаб турибди. Азал азалдан яхшилик кишиларнинг қалбини забт этиб келган.\nМана шу йўлда Сизга Аллоҳ куч-қувват ва сабр-тоқат, соғлик-саломатлик ва омад-омонлик берсин!\nЮртимизда ташаббусингиз билан шундай эзгу ишлар амалга оширилаётган экан, устимдан қўзғатилган жиноий иш судда одилона кўрилади ва менга нисбатан одил ҳукм чиқарилади, деб умид қиламан.\nАбдуллаев Бобомурод Қодирович


Чорвачилик соҳасидаги ислоҳотлар\nТаъсирчанлик ва самара\nПрезидентимизнинг 2019 йил 28 мартдаги “Ўзбекистон Республикаси Ветеринария ва чорвачиликни ривожлантириш давлат қўмитаси фаолиятини ташкил этиш тўғрисида”ги қарорининг қабул қилиниши чорвачилик соҳасида янгича тизим йўлга қўйилишига асос бўлди.\nМазкур қарор натижасида мамлакатимизда ветеринария ва чорвачилик соҳасида ягона давлат сиёсатини юритиш Ветеринария ва чорвачиликни ривожлантириш давлат қўмитаси зиммасига юклатилган эди.\nҚўмита томонидан бугунги кунда чорвачиликда наслчилик ишларини яхшилаш икки муҳим йўл билан амалга оширилмоқда.\nБиринчи йўл – аҳоли қарамоғидаги сигир ва таналарни сунъий уруғлантириш орқали уларнинг маҳсулдорлиги ва зотдорлигини яхшилаш бўлса, иккинчи йўл – четдан наслли қорамоллар келтириш ҳисобига юқори маҳсулдор подаларни кўпайтириш.\nШу боис, соҳанинг моддий-техник базаси мустаҳкамланди. Сунъий уруғлантириш билан шуғулланувчи осеменаторлар, дъюар идишлари, микроскоп, техник сумкалар ва бошқа зарур жиҳозлар билан таъминланди.\nБугунги кунда наслли буқаларнинг чуқур музлатилган сифатли уруғи Ветеринария ва чорвачиликни ривожлантириш давлат қўмитаси таркибидаги “Ўзнаслчилик” давлат корхонаси томонидан ишлаб чиқарилиб, суюлтирилган азот билан биргаликда жойларга етказиб берилмоқда.\nКорхонада чорвачилиги ривожланган чет давлатлардан келтирилган юқори маҳсулдор буқаларнинг Қизил ва Қора ола Голштин, Симментал, Швиц, Англер, Абердин-ангус, Шароле ва бошқа зотлардан наслчилик-селекция ишларида кенг фойдаланилмоқда ва ички эҳтиёжни уруғ билан таъминлаш тўлиқ кафолатланган.\nСунъий уруғлантиришнинг афзаллиги шундаки, бу усул орқали маҳаллий моллардан олинган бузоқлар тез етилувчан бўлиб, тана вазнининг тез ўсиши билан ажралиб туради. Иқлим шароитига адаптация қилиш талаб этилмайди, шунингдек касалликларга чидамли бўлади. Маҳаллий қорамолларни сунъий уруғлантириш натижасида I-авлодда 25 фоиз, II-авлодда 50 фоиз, III-авлодда 75 фоизга зотдорлиги яхшиланади ва маҳсулдорлик ортади.\nТаъкидлаш керак, ўтган 2020 йилда республика бўйича 2 млн. бошдан ортиқ сигирлар сунъий уруғлантирилган бўлса, жорий йилда бу кўрсаткич 2 млн. 400 минг бошга етказилади. Олиб борилган ишлар натижасида мамлакатимиздаги мавжуд қорамоллар наслини яхшиланиш даражаси 2020 йилда 41 фоиз бўлган бўлса, бугунги кунда бу кўрсаткич 54 фоизни ташкил этмоқда, бу ишлар келгусида босқичма-босқич давом эттириб борилади.\nЭпизоотик барқарорлик – долзарб вазифа\nРеспубликада эпизоотияга қарши профилактик тадбирларни ўтказиш учун бу йил жами 1200 та ишчи гуруҳ ташкил этилиб, унга 4799 та мутахассис ва ходимлар бириктирилди. Ишчи гуруҳ ишини мувофиқлаштириб бориш бўйича республика, вилоят ва туман штаблари ташкил этилди.\nПрофилактик тадбирлар бўйича календар режа асосидаги тизим яратилиб, бугунги кунга қадар йирик шохли молларнинг 8,9 млн боши ва майда шохли молларнинг 13,0 млн боши, шунингдек, 297,7 минг бош бошқа тур ҳайвонлар куйдиргига, йирик шохли молларнинг 5,9 млн боши нодуляр дерматитга, 2,6 млн боши оқсилга, 2,8 млн бош қорасонга, 849,4 минг боши лептоспирозга, майда шохли молларнинг 2,9 млн боши оқсилга, 15,4 млн боши бруцеллёзга, 3,1 млн боши чечакка, 965 минг боши брадзотга, 59,0 минг боши лептоспирозга, 125 минг бош қуёнларнинг геморрагик иситмасига, 11,4 минг бош туялар ўлатига ҳамда 8,4 млн бош паррандалар Нюкьасл касаллигига ва рўйхатга олинган 2,5 млн бош ит ва мушуклар қутуриш касаллигига қарши профилактик эмланди.\nШу билан бирга, 3,2 млн бош йирик ва 1,1 млн бош майда шохли моллар бруцеллёзга ва йирик шохли молларнинг 1,7 млн боши туберкулёзга диагностик текширилди ҳамда 13,7 млн бош йирик ва 19,5 млн бош майда шохли моллар эктопаразитларга қарши профилактик ишлов берилди. Чорва моллари сақланадиган 672,1 мингта бинода дезинфекция ва дезинсекция тадбирлари ўтказилди.\nМанфаатдор вазирликлар билан ҳамкорликда Андижон, Фарғона, Наманган, Сирдарё, Жиззах, Самарқанд, Бухоро, Навоий ва Тошкент вилоятлари ҳудудида мавжуд биологик чиқиндиларни кўмиш ва утилизация қилиш жойлари хатловдан ўтказилди. Хатлов натижасига кўра, уларнинг жойлашуви бўйича координатлари белгиланди.\nВазирлар Маҳкамасининг 2021 йил 12-июлдаги “Чорвачилик, паррандачилик ва балиқчилик хўжаликларига улар томонидан етиштирилган ва сотилган маҳсулотлар учун субсидия ажратиш тартиби тўғрисидаги низомни тасдиқлаш ҳақида”ги қарори бўйича чорвачилик тармоқларидаги тадбиркорлик субъектларига субсидия ажратиш тизими жорий этилган эди.\nМазкур қарорга мувофиқ жорий йилнинг 1 июнидан паррандачилик хўжаликларига — ўз хўжаликларида етиштирилиб, реализация қилинган тухумнинг ҳар бир донаси учун 50 сўм ҳамда парранда гўштининг ҳар бир килограмми учун 1000 сўм, чорвачилик хўжаликларига — ўз хўжаликларида етиштирилиб, гўшт учун сотилган йирик ва майда шохли моллар тирик вазнининг ҳар бир килограмми учун 2000 сўм ҳамда сутининг ҳар бир литри учун 200 сўм, балиқчилик хўжаликларига — интенсив усулда етиштирилган совуқ сув балиқларининг (лосось, форель ва осётр) ҳар бир килограмми учун 3000 сўм қолган турдаги балиқлар учун 1000 сўм миқдорида субсидия ажратилиши белгиланган.\n“Ўзбекчорванасл” агентлиги томонидан жорий йил сентябрь ойи якунигача 51 та тадбиркорлик субъектига 3 099,1 млн. сўм субсидия маблағи ажратилиши таъминланди. Жумладан, Қорақалпоғистон Республикасида 11 та субъектга 49,6 млн. сўм, Андижон вилоятида 5 та субъектга 874 млн. сўм, Бухоро вилоятида 4 та субъектга 1 045,5 млн. сўм, Самарқанд вилоятида 17 та субъектга 711,2 млн. сўм, Сирдарё вилоятида 11 та субъектга 199,5 млн. сўм ва Хоразм вилоятида 3 та субъектга 219,7 млн. сўм субсидия ажратилди.\nТаъкидлаш керак, мамлакатимиз тарихида биринчи марта маҳсулот етиштирган чорвачилик субъектларига субсидия бериш тизими жорий этилди. Бу эса бозор иқтисодиёти шароитида чорвачилик маҳсулотлари тақчиллигининг олдини олиш ва нархини стабиллаштиришда энг тўғри ёндашувдир.\nЧорва молларининг ичак маҳсулотлари Европа давлатларига экспорт қилинади\nҚўмита мутахассислари ва Европа Иттифоқи комиссияси Соғлиқни сақлаш ва озиқ-овқат хавфсизлиги бош директорати ўртасида бўлиб ўтган мунтазам мулоқот давомида мазкур келишувга эришилди.\nДастлаб Иттифоқ комиссияси томонидан чорва ҳайвонлари ичак маҳсулотлари экспорти учун тақдим этилган сўровномалар тегишли тартибда тўлдирилиб баҳолаш учун юборилди. Шунингдек, Европа Иттифоқи масъул вакиллари томонидан Ўзбекистон давлат ветеринария хизмати аудити ўтказилди. Евроиттифоқнинг 2021 йил 29 сентябрида ушбу аудит натижалари эълон қилинди. Ва мамлакатимиз Иттифоқнинг 27 та аъзо давлатларига ичак маҳсулотлари экспорти учун авторизациядан ўтганлиги маълум қилинди.\nҚорамол териси хомашёси экспортига қўйилган тақиқ бекор қилинди\nҚўмита мутахассисларининг Украина республикаси Давлат ветеринария хизмати мутасаддилари билан олиб борган мулоқотлари натижасида юртимиздан Украинага қорамол терисидан олинадиган хомашёлар экспорти учун қўйилган вақтинчалик тақиқ бекор қилиниб экспортга рухсат этилди.\nЖорий йилнинг май ойида Украина давлат ветеринария хизмати экспертлари томонидан мамлакатимизда ветеринария аудити ва инспекцион ўрганишлари ташкил этилганди. Биринчи босқичда Сирдарё туманидаги “Peng Sheng Charm” қўшма корхонаси ҳамда Қибрайдаги “Shosh Charm Plyus” масъулияти чекланган жамияти Украинага экспорт қилувчилар реестрига киритилди.\nЭслатиб ўтамиз, Ветеринария ва чорвачиликни ривожлантириш давлат қўмитаси томонидан ўзимизда етиштирилаётган чорвачилик маҳсулотларини дунё бозорига олиб чиқиш борасида концептуал “йўл харитаси” ишлаб чиқилган.\n«Иш фақат қоғозда эмас, амалда ҳам бўлиши керак» — Профессор чорвачиликда жиддий инқироз рўй беришидан огоҳлантирди\nБитта хўжаликда 26 минг бош қорамол: Беларуcдаги йирик фермадан репортаж


ШАҲАР ЯШИЛ МАЙДОНГА АЙЛАНАДИ – Түркістан газеті\nSeshanba, May 24, 2022\nШАҲАР ЯШИЛ МАЙДОНГА АЙЛАНАДИ\nТуркистоннинг табиий ҳаво манбаига айланган шаҳарни қўрчаган яшил ҳудудда бугунда миллиондан зиёд кўпйиллик дарахт кўчатлари ўсиб турибди. Шаҳар ҳудудида терак, қайин, қайрағоч, арча, чинор каби кўпйиллик дарахтлар ўтқазилди. Туркистон шаҳрида қизғин давом этаётган кўкаламзорлаштириш ва ободонлаштириш ишларининг бориши вилоят ҳокими Ў.Шўкеевнинг шахсий назоратида.\nШу мақсадда Туркистон шаҳри 32 секторга ажратилган. Ҳар ҳудудда туман, шаҳар ҳокимликлари билан бошқарма раҳбарлари бевосита масъул. Вилоят маркази билан бирга шаклланиб, бирга қад ростлаган “Яшил белбоғ”ни оралаган Ўмирзақ Естайули экилган кўчатларнинг суғорилишига эътибор қаратишни юклайди. Бунинг учун сектор ҳудудида қудуқлар қазилиб, ер ости сувлари фойдаланилмоқда. Ҳар секторда 10 мингга яқин кўчатлар ўтқазилиб, ҳар дарахт тагига сув етказилмоқда. Томчилатиб суғориш тизими юритилди. Баъзи секторлар зарур сувни “Арис-Туркистон” каналидан олмоқда. Шунингдек, дарахтларни ўтқазиш давомида зарур ўғитлар қўлланилган. Кўчаларда ёруғлик манбалари, ахлат қутичалари билан турғунларнинг дам олиши учун ўриндиқлар қўйилди. Шунингдек, дам олиш жойлари билан кўчалар бўйига фавворалар ўрнатилди. Шаҳарни ободонлаштириш ягона намунада амалга ошмоқда. Шаҳар ҳудудида велойўлаклар тўшалиб, чимлар экилган. Ҳафта сайин 32 сектор ҳудудида туман, қишлоқлардан келган фуқароларнинг иштирокида шанбаликлар уюштирилмоқда.\nТуркистон шаҳрини ободонлаштириш, экологик шароитини яхшилаш учун мажмуавий иш юритилаётгани маълум. Вилоят ҳокимининг топшириғига мувофиқ, яшил кўчатларни шамолдан, совуқдан ва бошқа ташқи омиллардан ҳимоя қилиш учун дарахтлар ҳимоя иплари билан боғланиб, тиргаклар билан қўршалмоқда. Баъзи лойиҳаларни амалга оширишда туркистонликлар бевосита ҳисса қўшганлигидан, улар “Халқ лойиҳаси” аталди.\nPrevious Previous post: ДОЛЗАРБ МАСАЛАЛАР МУҲОКАМА ҚИЛИНДИ\nNext Next post: ЖУРНАЛИСТЛАР КЕНГАШДИ


ЖЧ ғолиби, "Рома" афсонаси, "Барса" юлдузи - 2020 йилда бутсасини михга илган буюкларни ёдга оламиз!\n11 январь, 2021, 15:54\nТеглар:Давид Вилья | Хавьер Маскерано | Венсан Компани | Икер Касильяс\nSPORTS.uz Европа футболи ҳақидаги қизиқарли мақолаларни эълон қилишда давом этади. Бугун ортда қолган йилда футбол оламини тарк этган афсоналар тўғрисида гаплашамиз.\nОртда қолган йил давомида футбол мухлислари кўплаб муаммоларга дуч келди. Стадионлар ёпилди ва футбол зерикарли тус олди. Ана шундай ёқимсиз ўтган йилда эса, бир нечта "катта" футболчилар бутсаларини михга илди. Бугун улар ҳақида қисқача маълумот бериб ўтамиз.\nАслида, Икер ўзининг сўнгги учрашувини 2019 йилда "Порту" сафида ўтказган эди. Кейин эса, унинг юраги хуруж қилди ва шифокорлар узоқ вақт унинг ҳаёти учун кураш олиб боришди. Дарвозабон ўзига келгач, анча вақтга қадар яшил майдонга қайтмоқчи бўлди. 2020 йилда Икер шуни тушуниб етди: вақтни қувиб ўтишнинг имкони йўқ! Афсуски, ЖЧ ғолиби, ЕЧЛ ва Европа чемпиони 38 ёшда қўлқопларни михга илди. Бу ҳақда эълон қилар экан, жуда ҳам таъсирли нутқ сўзлади:\n"Бўлиб ўтган воқеадан сўнг, ҳаётимда жуда ҳам кўп нарсалар ўзгариб кетди. Бир ойга қадар ўзимга кела олмадим. Мен уйқу ва пиёда юришдан қўрқиб қолдим. Ҳеч бўлмаганда бир бор мухлислар қаршисида ўзимни кўришни орзу қилдим, бироқ оилам учун футболни тарк этишга мажбурман. Соғлиғим учун ҳаётимнинг мазмунидан воз кечдим…”\nШвейцариялик ҳимоячи фаолияти давомида Англия, Испания, Италия, Германия ва Франция чемпионатларида тўп сурган. "Арсенал", "Лацио", "Лилль" ва "Аугсбург" жамоаси мухлислари уни ҳали-ҳамон қадрлашади. У "Аугсбург" сафида яна бир мавсум тўп сурмоқчи эди, бироқ ўзини олдингидек ҳис этмаётганини сезди. Шу боис, 36 ёшда ҳаммасига нуқта қўйди.\nБенедик Россиянинг "Локомотив"и сафида ажойиб старт олганди. Жаҳон чемпиони клуб билан тез орада янги шартнома имзолаши мумкин эди. Эндигина 32 ёшни қарши олган немис учун футболнинг эрта тугашига пандемия сабаб бўлди. Қаҳрамонимиз ўтган йилнинг март ойида ўз ўзини яккалаш мақсадида Москвадан Германияга учиб кетди ва ортга қайтмади. Июнь ойида у "темирйўлчилар" билан ўртадаги шартномани бекор қилди. Кейин негадир, у немис клубларидан келиб тушган таклифларни қабул қилмади ва футболчилик фаолиятини якунлади.\n4 карра АПЛ ғолиби ҳам ортда қолган йилда футболчилик фаолиятидан воз кечди. "Андерлехт" жамоасининг ўйновчи мураббийи сўнгги бор ўтган йилнинг март ойида майдонга тушган эди. Айнан ўша учрашув унинг карьерасидаги охиргиси бўлиб қолди. Август ойида эса, бор эътиборини мураббийликка қаратишга қарор қилди. Айни дамда, у "Андерлехт"нинг бош мураббийи саналади.\n"Барселона"нинг барча замонлардаги энг кучли таркибдан ўзига жой кафолатлаган Маскерано ҳам яқиндагина футболчилик фаолиятини якунлади. У аввалига каттагина шартнома эвазига Хитойда тўп сурди, кейин ватанига қайтиб кетди. Қаҳрамонимиз "Эстудиантес" билан шартнома имзолаган эди, аммо кутилмаганда, ҳаммасини якунлаганини эълон қилди.\n"Менинг ҳаётимда бир воқеа содир бўлди. Шу воқеа сабабли, футболдан кетишга қарор қилдим. Бу ҳақда жуда узоқ ўйладим. Шундай бўлса-да, қарорим тўғри эканлигига шубҳам йўқ. Пандемиядан сўнг, футболга бўлган эҳтиросим йўқолиб қолди. Шу боис, ҳиссиз Маскерано сифатида тарихда қолишни истамайман".\nАйни дамда, у Аргентина футбол федерациясида фаолият олиб бормоқда.\nАслида, Де Росси "Рома"ни тарк этганидаёқ футболни якунлаб бўлган эди. У "Бока Хуниорс" сафида тўп суриш орзусини амалга оширмоқчи бўлди ва буни уддалади. Афсуски, кутилгандек Аргентинадаги саргузаштлар қизиқ туюлмади шекилли, 6 ойдан сўнг ортга қайтди. Римда уни катта дабдаба билан кутиб олишди. Орадан бир ҳафта ўтгач, у футболдан кетганини расман эълон қилди.\n"Атлетико" Мадрид жамоаси сардори сифатида бир неча йиллар тўп сурган футболчи ҳам Хави сингари футболчилик фаолиятини Қатарда якунлади. "Ал-Садд" сафига келиб қўшилгач, унинг ўйинларидан ўзбекистонлик футбол мухлислари ҳам баҳраманд бўлишди. Тошкентда ўтган баҳсдан (2:2) сўнг, Габи ва Хавини мухлислар олқишлар билан кузатиб қўйгани кўпчиликнинг ёдидан кўтарилмагани аниқ.\nАПЛ учрашувларида иштирок этиш бобидаги мутлақ етакчи саналган Барри ҳам 2020 йилда чекинишга мажбур бўлди. 653 та ўйинда иштирок этган "Сўнгги динозавр" август ойида барчаси якунланганини ошкор қилди. Бунга унинг оғир жароҳат олиши сабаб бўлди десак, адашмаган бўламиз.\nНемис футболчиси ушбу рўйхатимиздагилар орасида сўнггилардан бўлиб футболдан кетди. 2014 йилги Жаҳон чемпионатида ғалаба қозонган Андренинг сўнгги клуби Мовсканинг "Спартак" жамоаси бўлди. Афсуски, футболчининг соғлигидаги муаммолар уни эркин тўп суришига тўсқинлик қилди. Оқибатда, "Челси", "Боруссия Дортмунд" сингари грандлар шарафини ҳимоя қилган футболчи 29 ёшда барчасига нуқта қўйишга мажбур бўлди.\nЖаҳон ва Европа чемпиони, ЕЧЛ ғолиби ҳам 2020 йилда футболчилар орасини абадий тарк этди. Испания терма жамоаси тарихидаги энг яхши тўпурар ўзининг сўнгги мавсумларини МЛС ва Австралия чемпионатида ўтказди. 2019 йилда эса, уни Япониянинг "Виссел Кобе" жамоаси ўз сафига қўшиб олди. 2020 йилнинг 1 январь санасида Вилья клуб сафидаги ўзининг сўнгги учрашувида майдонга тушди. Император кубоги финал учрашувида "Виссел Кобе" ғалаба қозонди. Учрашувдан сўнг, бутун стадион афсонавий ҳужумчи билан хайрлашди.\nПандемия сабабли айрим таниқли футболчиларнинг футболдан кетгани сезилмай қолди. "Бавария" собиқ футболчиси Марио Гомес, "Ливерпуль" билан Истанбулда мўъжиза кўрсатган Милан Барош, "Наполи"даги тезкорлиги билан ҳаммани ҳайрон қолдирган Лавесси, "Атлетик" Бильбао сардори Ариц Адурис ва узоқ вақт мобайнида Бундеслигада жавлон сурган Клаудио Писсаролар ҳам футболни тарк этди. Бугунги авлод шу футболчилар билан бирга катта бўлган эди. Афсуски, энди уларнинг ўйинларидан бошқа завқ олишнинг имкони йўқ…